प्रादेशिक वनको ब्यवस्था गर्नका लागि बनेको बिधेयक

प्रस्तावनाः

**विभिन्न वन व्यवस्थापन पद्दतिका माध्यमबाट प्रदेश भित्र रहेका राष्ट्रिय तथा प्रादेशिक वनको संरक्षण, व्यवस्थापन र सुदृढिकरण गरी राष्ट्रिय समृद्धिमा योगदान गर्न संघीय वन ऐन, २०७६, नेपालको संविधानको अनुसूचीमा उल्लेखित संघ, प्रदेश र स्थानीय तहको एकल तथा साझा अधिकारसूचीमा रहेको व्यवस्था समेतलाई मध्यनजर गरी प्रदेश स्तरमा आवश्यक कानूनी ब्यवस्था गर्न वाञ्छनीय भएकोले,**

 **प्रदेश नं.१ को प्रदेश सभाले यो ऐन बनाई लागू गरेको छ ।**

परिच्छेद–१

प्रारम्भिक

१. संक्षिप्त नाम र प्रारम्भ: **(१) यस ऐनको नाम “प्रादेशिक वन ऐन, २०७६” रहेको छ ।**

**(२) यो ऐन तुरुन्त प्रारम्भ हुनेछ ।**

२. परिभाषा: **विषय वा प्रसङ्गले अर्को अर्थ नलागेमा यस ऐनमा,–**

**(क)** “उपभोक्ता समूह” **भन्नाले वनको संरक्षण, संवर्द्धन, व्यवस्थापन तथा सदुपयोग गर्न दफा ४१ बमोजिम गठन भएको उपभोक्ता समूह सम्झनुपर्छ ।**

**(ख)** “कबुलियती वन” **भन्नाले दफा ३४ बमोजिम व्यवस्थापन गरिने प्रादेशिक वन सम्झनुपर्छ ।**

**(ग)** “कार्ययोजना” **भन्नाले वातावरणीय सन्तुलन कायम राखी वनको विकास, संरक्षण तथा वन पैदावारको उपयोग र बिक्री वितरण गर्न तयार गरिएको र यस ऐन बमोजिम स्वीकृत वन सम्बन्धी कार्ययोजना सम्झनुपर्छ । सो शब्दले यो ऐन प्रारम्भ हुनु पूर्व प्रचलित कानून बमोजिम स्वीकृत भई कार्यान्वयनमा रहेको कार्ययोजना समेतलाई जनाउँदछ ।**

**(घ)** “खनिजजन्य वन पैदावार” **भन्नाले वन क्षेत्रमा भू–सतह वा भूगर्भभित्र पाइने वा वन क्षेत्रभित्र भएर बग्ने खोला वा नदीमा रहेको वा पाइएको पेट्रोलियम र ग्याँस पदार्थ वाहेक चट्टान, माटो ढुंङ्गा, गिट्टी, बालुवा वा कुनै निश्चित भौतिक गुण तथा तत्वको रासायनिक सम्मिश्रणयूक्त अप्राङ्गरिक पदार्थ सम्झनुपर्छ ।**

**(ङ)** “गैरकाष्ठ वन पैदावार” **भन्नाले काठ र दाउरा वा काष्ठजन्य बाहेक बनमा रहेका पाइएका वा वनक्षेत्रमा पाइने सवै वन पैदावार सम्झनुपर्छ र सो शब्दले जडिबुटी समेतलाई जनाउनेछ ।**

**(च)** “चौपाया” **भन्नाले जुनसुकै जातको पाल्तु चारखुट्टे जनावर सम्झनुपर्छ ।**

**(छ)** “जलाधार” **भन्नाले प्रेसिपिटेशन वा पानी एकीकृत भई एउटै निकासबाट बग्ने पानीढलो क्षेत्र सम्झनुपर्छ र सो शब्दले कुनै नदी, खोला, खोल्सा आदिलाई निकासको आधार मानी त्यस्तो बहाव संगसंगैको र सोभन्दा माथिल्लो क्षेत्र समेतलाई जनाउँछ ।**

**(ज)** “जैविक मार्ग” **भन्नाले वन्यजन्तुहरु एक बासस्थानबाट अर्को बासस्थानमा आवत जावत गर्ने बाटो सम्झनुपर्छ ।**

**(झ)** “टाँचा” **भन्नाले काठ वा खडा रहेका रुखमा लगाइने छाप, चिन्ह वा निशाना सम्झनुपर्छ ।**

**(ञ)** “डिभिजन वन कार्यालय” **भन्नाले प्रदेश सरकार अन्तर्गतको डिभिजन वन कार्यालय सम्झनुपर्छ ।**

**(ट)** “डिभिजनल वन अधिकृत” **भन्नाले प्रचलित कानून बमोजिम नेपाल सरकारले खटाएको डिभिजन वन कार्यालयको प्रमुख सम्झनुपर्छ ।**

**(ठ)** “तोकिएको” वा “तोकिए बमोजिम” **भन्नाले यस ऐन अन्तर्गत बनेको नियमहरुमा तोकिएको वा तोकिए बमोजिम सम्झनुपर्छ ।**

**(ड)** “धार्मिक वन” **भन्नाले दफा ३७ बमोजिम जिम्मा दिएको प्रादेशिक वन सम्झनुपर्छ ।**

**(ढ)** “निजी वन” **भन्नाले प्रचलित कानून बमोजिम कुनै व्यक्तिको हक पुग्ने निजी जग्गामा लगाई हुर्काएको वा संरक्षण गरिएको वन सम्झनुपर्छ ।**

**(ण)** “निर्देशनालय” **भन्नाले प्रदेश सरकार अन्तर्गतको वन निर्देशनालय सम्झनुपर्छ ।**

**(त)** “निर्देशक” **भन्नाले प्रदेश वन निर्देशनालयको प्रमुख भै काम गर्ने अधिकृत कर्मचारी सम्झनुपर्छ ।**

**(थ)** “प्रदेश” **भन्नाले प्रदेश नम्बर एक सम्झनुपर्छ ।**

**(द)** “प्रदेश सरकार” **भन्नाले प्रदेश नं. एकको मन्त्रिपरिषद्लाई सम्झनुपर्छ ।**

**(ध)** “प्रादेशिक वन” **भन्नाले निजी वन तथा अन्तरप्रादेशिक वन बाहेक प्रदेश भित्रको वन सिमाना लगाइएको वा नलगाइएको सबै वन सम्झनुपर्दछ र सो शब्दले वनले घेरिएको वा वनको छेउछाउमा रहेको पर्ती वा ऐलानी जग्गा तथा वनभित्र रहेका बाटो, पोखरी, ताल वा खोलानाला र बगर समेतलाई जनाउँछ ।**

**(न)** “पर्यापर्यटन” **भन्नाले वन, वन्यजन्तु, वातावरण लगायत प्राकृतिक र साँस्कृतिक सम्पदामा आधारित प्रकृतिमैत्री पर्यटकटीय गतिविधिलाई बुझ्नुपर्छ र सो शब्दले पर्यापर्यटनलाई लक्षित गरी सञ्चालन गरिने कृयाकलापहरुलाई समेत जनाउँछ ।**

**(प)** “मन्त्रालय” **भन्नाले प्रदेश सरकारको वन तथा वातावरणसँग सम्बन्धित मन्त्रालय सम्झनुपर्छ ।**

**(फ)** ''वन'' **भन्नाले पूर्ण वा आंशिक रुपमा रुख वा बुट्यानले ढाकिएको क्षेत्र सम्झनुपर्छ ।**

**(ब)** “वन पैदावार” **भन्नाले वनमा रहेको वा पाइएको वा वनबाट ल्याइएको देहायको पैदावार सम्झनु पर्छ:-**

**(१) काठ, दाउरा, गोल, खैरकच, खोटो, काठको तेल, बोक्रा, लाहा, पिपला, पिपली, वा**

**(२) रुख, बिरुवा, पात, डाँठ, फल, बीज, फूल, भूवा, जरा, गानो, बोक्रा, गमरेजीन लोहवान र सवै प्रकारकाजङ्गली जडीबुटी, वनस्पति तथा तिनका विभिन्न भाग वा सूक्ष्म अङ्ग, वा**

**(३) चट्टान, माटो, ढुङ्गा, गिट्टी, बालुवा, वा**

**(४) पशुपन्छी, वन्यजन्तु र पशुपन्छी वा वन्यजन्तुको आखेटोपहार ।**

**(भ)** “वन क्षेत्र” **भन्नाले निजी स्वामित्वको हक भोगको र प्रचलित कानूनले अन्यथा व्यवस्था गरेको बाहेकको वन सिमाना लगाइएको वा नलगाइएको वनले घेरिएको वा वन भित्र रहेको घाँसे मैदान, खर्क, हिउँले ढाकेको वा नढाकेको नाङ्गो पहाड, बाटो, पोखरी, ताल तलैया, सिमसार, नदी, खोलानाला, बगर, पर्ती वा ऐलानी जग्गाले ओगटेको क्षेत्र सम्झनुपर्छ र सो शब्दले यस ऐन वा प्रचलित कानून बमोजिम बनक्षेत्रको रुपमा परिभाषित गरिएको क्षेत्र समेतलाई जनाउँछ ।**

**(म)** ''वन संरक्षण क्षेत्र'' **भन्नाले दफा १९ बमोजिम घोषणा गरिएको वन संरक्षण क्षेत्र सम्झनुपर्छ ।**

**(य)** ''वन सिमाना चिन्ह'' **भन्नाले प्रादेशिक वनको सिमाना छुट्याउन लगाइएका काठ, ढुङ्गा, सिमेन्ट वा अरु कुनै बस्तुका खम्बा वा चिन्हपट सम्झनुपर्छ र सो शब्दले प्रचलित कानून बमोजिम जग्गा नापजाँच गरी तयार गरेको नक्सामा अंकित वन सिमाना चिन्हलाई समेत जनाउँछ ।**

**(र)** “वन ब्यवस्थापन पद्धति” **भन्नाले प्रादेशिक वनको ब्यवस्थापनका लागि अपनाइएका सरकारद्धारा ब्यवस्थित वन, वन संरक्षण क्षेत्र, साझेदारी वन, सामुदायिक वन, धार्मिक वन, कबुलियती वनलाई सम्झनुपर्छ ।**

**(ल)** “वातावरणीय परीक्षण” **भन्नाले प्रचलित संघीय तथा प्रादेशिक कानून बमोजिम गरिने संक्षिप्त वा प्रारम्भिक वातावरणीय परीक्षण र वातावरणीय प्रभाव मूल्याङ्कन सम्झनुपर्छ ।**

**(व)** “वातावरणीय सेवा” **भन्नाले वन क्षेत्रको पारिस्थितिकीय प्रणालीबाट प्राप्त हुने देहाय बमोजिमको सेवा र सोबाट प्राप्त हुने लाभ सम्झनुपर्छ:-**

**(१) कार्बन सेवा,**

**(२) जैविक विविधताको संरक्षण,**

**(३) जलाधार तथा जलचक्र प्रणाली,**

**(४) पर्यापर्यटन,**

**(५) तोकिए बमोजिमको अन्य लाभ ।**

**(श)** “सरकारद्वारा व्यवस्थित वन” **भन्नाले दफा १८ बमोजिम प्रदेश सरकारले व्यवस्थापन गर्ने राष्ट्रिय तथा प्रादेशिक वन सम्झनुपर्छ ।**

**(ष)** “सव–डिभिजन वन कार्यालय” **भन्नाले डिभिजन वन कार्यालय अन्तर्गतको वन कार्यालय सम्झनुपर्छ ।**

**(स)** “साझेदारी वन” **भन्नाले दफा २० बमोजिम डिभिजन वन कार्यालय,‌ स्थानीय तह र वन उपभोक्ताको साझेदारीमा व्यवस्थापन गरिने प्रादेशिक वनको कुनै भाग सम्झनुपर्छ ।**

**(ह)** “सामुदायिक वन” **भन्नाले दफा २४ बमोजिम उपभोक्ता समूहलाई हस्तान्तरण गरिएको प्रादेशिक वन सम्झनुपर्छ ।**

**(क्ष)** “सिमसार क्षेत्र” **भन्नाले भूमिगत जलश्रोतबाट वर्षातका कारण पानीको परिमाण रहने वा प्राकृतिक वा मानव निर्मित, स्थायी वा अस्थायी, जमेको वा बगेको, स्वच्छ वा नुनिलो पानी भएको धापिलो जमिन (स्वाम्प), दलदले जमिन (मार्स), नदिबाट प्रभावित जमिन (रिभराईन फल्डप्लेन), ताल (लेक), पोखरी (पोण्ड) र जलभण्डार क्षेत्र (वाटर स्टोरेज एरियाज) समेतलाई जनाउँछ ।**

**(त्र)** ''स्थानीय तह'' **भन्नाले गाउँपालिका वा नगरपालिका सम्झनुपर्छ ।**

परिच्छेद –२

प्रादेशिक वनको भू-स्वामित्व, भू-उपयोग तथा सीमा निर्धारण सम्वन्धी व्यवस्था

३. प्रादेशिक वनको भू-स्वामित्व तथा सिमा निर्धारण: **(१) प्रादेशिक वनको भू-स्वामित्व तथा भू-उपयोग, भू-उपयोग परिवर्तन, भोगाधिकार, धितो बन्धकी, सट्टापट्टा वा अन्य किसिमले गरिने हक हस्तान्तरण सम्वन्धी व्यवस्था संघीय वन ऐन तथा नियममा तोकिए बमोजिम हुनेछ ।**

**(२) नेपाल सरकारले राष्ट्रिय वन र अन्तर प्रादेशिक वनको सीमा निर्धारण नगरेसम्म यस अघि प्रचलित कानून बमोजिम निर्धारण गरिएको वन सिमाना नै यस ऐन बमोजिमको वनको सिमाना हुनेछ ।**

**(३) नेपाल सरकारको स्वीकृति लिई हाल कायम रहेको प्रादेशिक वनको संरक्षणको लागि आवश्यक भएमा सो वनभित्रको वा सो वनको सिमानासँग जोडिएको सार्वजनिक वा कुनै व्यक्तिको निजी जग्गा र सो जग्गामा बनेको घर, छाप्रो टहरा समेत वनको सिमानाभित्र पारी डिभिजनल वन अधिकृतले छुट्याउन सक्नेछ ।**

**(४) उपदफा (३) बमोजिमको प्रयोजनका लागि प्रादेशिक वनको सिमाना छुट्याउँदा सोको कारण र त्यस्तो जग्गा प्राप्त गर्ने कुराको सार्वजनिक सूचना सम्बन्धित व्यक्तिको घर दैलो, स्थानीय तह र सो जग्गा भएको स्थानमा सबैले देख्ने गरी टाँस गर्नुपर्नेछ ।**

**(५) उपदफा (४) बमोजिम घर जग्गा प्राप्त गरिने कुराको सूचना टाँस भएकोमा सो सूचनामा चित्त नबुझ्ने सरोकारवाला व्यक्तिले सो सूचना टाँस भएको मितिले बाटोको म्याद बाहेक पैंतीस दिनभित्र निर्देशक समक्ष उजूरी दिन सक्नेछ र निर्देशकको निर्णय उपर चित्त नबुझ्ने पक्षले सम्वन्धित क्षेत्रको निर्देशकको निर्णय विरुद्ध उच्च अदालतमा पुनरावेदन गर्न सक्नेछ ।**

४. क्षतिपूर्ति तथा निजी जग्गाको लगत काट्नेः **(१) प्रादेशिक वनको सिमाना छुट्याउँदा वनको सिमाना भित्र पारिएको कुनै व्यक्तिको निजी जग्गा र सो जग्गामा वनेको घर, छाप्रो, टहरो वा अन्य भौतिक संरचना समेत जग्गा प्राप्ति सम्वन्धि प्रचलित कानून बमोजिम प्राप्त गरी सोको क्षतिपूर्ति वा मुआब्जा दिनु पर्नेछ ।**

 **(२) उपदफा (१) बमोजिम व्यक्तिको निजी जग्गा प्रादेशिक वन भित्र पारिएमा सो जग्गाको क्षेत्रफल, कित्ता नं. तथा सिमाना सम्वन्धी विवरण खोली डिभिजनल वन अधिकृतले मालपोत कार्यालय एवं सम्वन्धित स्थानीय तहमा लगत कट्टाको लागि लेखी पठाउनु पर्नेछ ।**

 **(३) उपदफा (२) बमोजिम लेखी आएमा मालपोत कार्यालयले सो जग्गाको मालपोत र सम्वन्धित स्थानीय तहले सो जग्गाको करको लगत कट्टा गरी सोको जानकारी डिभिजनल वन अधिकृतलाई दिनु पर्नेछ ।**

 **(४) उपदफा (३) बमोजिम लगत कट्टा भएको विवरण डिभिजनल वन कार्यालयले संघीय वन मन्त्रालय र मन्त्रालयमा पठाउनु पर्नेछ ।**

५. बल प्रयोग गर्न सक्ने: **डिभिजनल वन अधिकृतले यस ऐन बमोजिम कारबाही गर्दा वा घर, छाप्रो, टहरो वा जग्गा कब्जामा लिदा कसैले बाधा विरोध गरेमा आवश्यक बल प्रयोग गरी कारबाही गर्न र घर, छाप्रो, टहरो, जग्गा कब्जामा लिन सक्नेछ ।**

६. जग्गा दर्ता गर्न नहुने: **(१) राष्ट्रिय तथा प्रादेशिक वनभित्रको जग्गा कसैले पनि दर्ता गर्न वा गराउन हुदैन।**

**(२) यो ऐन प्रारम्भ भएपछि वा यो ऐन प्रारम्भ हुनु अघि कसैले राष्ट्रिय तथा प्रादेशिक वनभित्रको जग्गा गैरकानूनी रुपमा दर्ता गरे गराएको पाइएमा त्यस्तो दर्ता स्वतः बदर हुनेछ र त्यस्तो दर्ताको लगत कट्टा गरिनेछ ।**

**(३) उपदफा (२) वमोजिम दर्ता बदर भएको जग्गाको लगतकट्टा गर्न डिभिजनल वन अधिकृतले मालपोत कार्यालयलाई र करको लगत कट्टा गर्न सम्वन्धित स्थानीय तहलाई तत्काल लेखी पठाउनु पर्नेछ । त्यसरी लेखी आएमा सात दिनभित्र मालपोत कार्यालयले सो जग्गाको मालपोत र सम्वन्धित स्थानीय तहले सो जग्गाको करको लगतकट्टा गरी सोको जानकारी डिभिजन वन कार्यालयलाई दिनु पर्नेछ र डिभिजन वन कार्यालयले मन्त्रालय र संघीय वन मन्त्रालयमा सोको जानकारी पठाउनु पर्नेछ ।**

**(४) राष्ट्रिय तथा प्रादेशिक वनभित्रको जग्गा कसैले दर्ता गरे गराएमा प्रचलित संघिय वन ऐनको दफा ५०(१) बमोजिम सजाय हुनेछ ।**

७. वन क्षेत्र भित्र बसोबास र बस्ती स्थानान्तरण सम्वन्धी व्यवस्था: **(१) प्रचलित कानूनमा जुनसुकै कुरा लेखिएको भए तापनि रुख भएको कुनै पनि वन क्षेत्र बसोबासका लागि प्रयोग गरिने छैन ।**

**(२) यो ऐन प्रारम्भ हुनभन्दा अघि वन सम्वन्धी तत्काल प्रचलित कानूनको अधिनमा रही बसोबास गरिएका जग्गामा त्यस्तो जग्गा प्रदान गर्दाको बखत देखि नै रहेका रुखहरुको स्वामित्व संघीय ऐनमा तोकिए बमोजिम हुनेछ र त्यस्ता रुखहरु तोकिए बमोजिम हटाइनेछ ।**

**(३) राष्ट्रिय तथा प्रादेशिक वनको संरक्षणका लागि कुनै बस्ती वा गाउँ नै स्थानान्तरण गर्न आवश्यक ठानेमा प्रदेश सरकारले यस परिच्छेद बमोजिमको प्रकृया अपनाई स्थानान्तरण गर्न सक्नेछ ।तर बस्ती स्थानान्तरण गर्दा सम्वन्धित पक्षसँग सहमती गर्नु गराउनु पर्नेछ ।**

 **(४) उपदफा (३) बमोजिम स्थानान्तरण हुने बस्ती अन्यत्र वन क्षेत्रमा नै राख्नु पर्ने भएमा प्रदेश सरकारले स्थानान्तरण हुने समुदाय र नेपाल सरकारको सहमतिमा आवश्यक निर्णय गर्न सक्नेछ ।**

 **(५) यस दफामा उल्लेखित व्यवस्थाको विरुद्ध कार्य गर्ने व्यक्तिलाई संघीय ऐनमा कसूर गरे सरह सजाय हुनेछ ।**

८. राष्ट्रिय तथा प्रादेशिक वनमा कुनै व्यक्तिलाई हक प्राप्त नहुने: **(१) नेपाल सरकार वा प्रदेश सरकार वा डिभिजनल वन अधिकृतबाट पट्टा, पूर्जि वा प्रमाणपत्र प्राप्त गरी वा अरु कुनै प्रकारले हक वा सहुलियत प्राप्त गरेकोमा बाहेक कुनै व्यक्तिलाई राष्ट्रिय तथा प्रादेशिक वनमा कुनै किसिमको हक वा सहुलियत प्राप्त हुने छैन ।**

**(२) नेपाल सरकार वा प्रदेश सरकार वा डिभिजनल वन अधिकृतको आदेश बमोजिम बाहेक कुनै व्यक्तिले उपदफा (१) बमोजिम प्रादेशिक वनमा आफूले पाएको हक वा सहुलियत अरु कसैलाई बिक्री बन्धक, दान दातव्य वा सट्टा गरी वा अरु कुनै प्रकारले हक छाडी दिनु हुदैन ।**

९. राष्ट्रिय तथा प्रादेशिक वन क्षेत्रमा प्रवेश निषेध: **(१) वन संरक्षणको दृष्टिकोणबाट आवश्यक देखिएमा डिभिजनल वन अधिकृतले सार्वजनिक सूचना प्रकाशन गरी राष्ट्रिय तथा प्रादेशिक वनको पूरै वा केही भागमा निश्चित समयका लागि प्रवेश निषेध गर्न सक्नेछ ।**

 **(२) उपदफा (१) बमोजिम प्रकाशित सूचनामा उल्लिखित शर्तको अधीनमा रही डिभिजनल वन अधिकृतले आवत–जावत गर्नको लागि बाटो छुट्याउन सक्नेछ ।**

 **(३) उपदफा (२) मा जुनसुकै कुरा लेखिएको भए तापनि प्रवेश निषेध गरिएको वन क्षेत्रमा कुनै पनि प्रकारको चौपाया प्रवेश गराउन पाइने छैन ।**

 **(४) उपदफा (१) बमोजिम प्रवेश निषेध गर्दा नेपाल सरकारबाट अनुमती प्राप्त आयोजना संचालकको हकमा संघीय कानूनमा तोकिए बमोजिम प्रवेश नियमनको व्यवस्था गरिनेछ ।**

१०. राष्ट्रिय तथा प्रादेशिक वनको ब्यवस्थापन: **(१) प्रदेश सरकारसँगको परामर्शमा संघीय सरकारले वनाएको एकीकृत वा प्रदेशगत रणनीतिक योजना अनुरुप प्रदेश सरकारले प्रदेश भित्रको राष्ट्रिय वन, प्रादेशिक वन र अन्तर प्रादेशिक रुपमा फैलिएको वनको संरक्षण, विकास र सदुपयोग गर्न आवश्यक व्यवस्था गर्नेछ।**

 **(२) उपदफा (१) बमोजिमको लागि डिभिजनल वन अधिकृतले सरकारद्धारा ब्यवस्थित वन, वन संरक्षण क्षेत्र, साझेदारी वन, सामुदायिक वन, धार्मिक वन, कबुलियती जस्ता वन ब्यवस्थापन पद्धति अपनाई प्रादेशिक वनको ब्यवस्थापन गर्न सक्नेछ ।**

 **(३) प्रदेश सरकारले आवश्यक ठानेमा एउटा वन ब्यवस्थापन पद्धति अपनाई ब्यवस्थापन भइरहेको राष्ट्रिय तथा प्रादेशिक वनको केहि भाग वा पूरै भागलाई कुनै अर्को वन ब्यवस्थापन पद्धति अपनाई ब्यवस्थापन गर्न सक्नेछ ।**

 **(४) उपदफा (२) र (३) बमोजिम राष्ट्रिय तथा प्रादेशिक वनको व्यवस्थापन गर्दा संघीय रणनीतिक योजनासँग नवाझिने गरी डिभिजनल वन अधिकृतले सहभागीतामूलक रुपमा आफ्नो क्षेत्र भित्रको प्रादेशिक वनको रणनीतिक योजना तयार गरी तोकिए बमोजिम स्वीकृत गराई कार्यान्वयन गर्नु पर्नेछ ।**

 **(५) उपदफा (२) बमोजिम वन ब्यवस्थापन गर्दा वन्यजन्तुको बासस्थान ब्यवस्थापनका लागि आवश्यक क्रियाकलापहरु सञ्चालन गर्न सक्नेछ ।**

 **तर राष्ट्रिय वनभित्रको कुनै क्षेत्रलाई नेपाल सरकारले वन सम्वन्धी राष्ट्रिय योजनाको रुपमा व्यवस्थापन गरेको वन क्षेत्रका हकमा संघीय कानून बमोजिम हुनेछ ।**

११. वनपैदावरको विक्री वितरणः **(१) प्रदेश सरकारले वनपैदावर (काठ र दाउरा) को विक्री वितरण र आपुर्तिका लागि तोकिए बमोजिमको संरचना तयार गरी ब्यवस्थापन गर्नेछ ।**

**(२) प्रदेश सरकारले तोकिए बमोजिमको वनपैदावरमा आधारित उद्योगलाई तोकिए बमोजिम कच्चा पदार्थ उपलब्ध गराउन सक्नेछ ।**

**(३) वनपैदावरको उपयोग गर्न, हटाउन वा बिक्री वितरण गर्न, निकासी गर्न वा ओसार–पसार गर्न तोकिएको निकाय वा अधिकारलाई डिभिजनल वन अधिकृतले तोकिए बमोजिम इजाजत दिन सक्नेछ ।**

**(४) उपदफा (३) बमोजिम इजाजत दिइने वनपैदावरको मूल्य वा दस्तुर तोकिए बमोजिम हुनेछ ।**

१२. अध्ययन अनुसन्धानका लागि वनक्षेत्र उपलब्ध गराउन सक्ने: **(१) अध्ययन, अनुसन्धान वा शैक्षिक प्रदर्शन गर्ने अभिप्रायले सरकारी स्वामित्वमा रहेका अनुसन्धान गर्ने निकाय, बिश्वबिद्यालय वा शैक्षिक संस्थाले वनक्षेत्र माग गरेमा तोकिए बमोजिमको प्रकृयाको आधारमा मन्त्रालयले सोही प्रयोजनका लागि निश्चित अवधि तोकी वन जंगल वा वन्य जन्तु वा वन पैदावारलाई प्रतिकूल असर नपर्ने गरी प्रादेशिक वनको कुनै भाग उपलब्ध गराउन सक्नेछ ।**

 **(२) उपदफा (१) बमोजिमको कार्य गर्न चाहने ब्यक्ति वा संस्थाले तोकिए बमोजिमको प्रकृया पूरा गरी मन्त्रालयबाट अनुमतिपत्र लिनु पर्नेछ र मन्त्रालयले दिएको अनुमतिको जानकारी संघीय वन मन्त्रालय, सम्बन्धित डिभिजन वन कार्यालय र स्थानीय तहलाई दिनुपर्नेछ ।**

 **(३) उपदफा (१) बमोजिम वनक्षेत्र उपलब्ध गराउँदा लिईने तोकिए बमोजिमको दस्तुर तथा नमूना संकलन गर्न चाहने ब्यक्तिले बुझाएको तोकिए बमोजिमको दस्तुर प्रदेश सञ्चित कोषमा जम्मा गर्नु पर्नेछ।**

१३. जडिबुटी अनुसन्धान केन्द्र स्थापना गर्न सकिने: **(१) प्रदेश सरकारले जडिबुटी तथा सुगन्धित वनस्पतिको अध्ययन, अनुसन्धान, उत्पादन, प्रदर्शनी र ब्यवसायिक खेती प्रवर्द्धनका लागि एकीकृत वा प्रादेशिक रणनीतिक योजनाको अधिनमा रही तोकिए बमोजिमको प्रकृया पूरा गरी जडिबुटी अनुसन्धान केन्द्र स्थापना गर्न सक्नेछ ।**

**(२) उपदफा (१) बमोजिम जडिबुटी अनुसन्धान केन्द्र स्थापना भएमा सोको जानकारी संघीय सरकार तथा सम्वन्धित स्थानीय तहलाई गराउनु पर्नेछ ।**

१४. साझेदारीमा जडिबुटी खेती गर्न सकिनेः **(१) प्रदेश सरकारले तोकिए बमोजिम सार्वजनिक निजी साझेदारीमा जडिबुटी खेती प्रविधि बिकास, बिस्तार, उत्पादन, प्रशोधन एवं बजार प्रवर्धन गर्न सक्नेछ ।**

 **(२) उपदफा (१) बमोजिम साझेदारीमा गरिने जडिबुटी खेती प्रविधि विकास, विस्तार तथा उत्पादनका लागि मन्त्रालयले रुख नभएको वा फाट्टफुट्ट रुख भएको प्रादेशिक वनको कुनै भाग कुनै ब्यक्ति, फर्म, कम्पनी वा समुदायलाई उपलब्ध गराउन सक्नेछ तर त्यसरी उपलब्ध गराउन जडिबुटीसँग मिल्ने जातको रुख रोपन र हुर्काउने बढाउने गरी सर्त तोकी सम्झौता गर्नुपर्नेछ ।**

१५. पर्यापर्यटन कार्यक्रम सञ्चालनः **(१) कुनै स्थानीय तहले आफ्नो क्षेत्रभित्र रहेको वनमा पर्यापर्यटन कार्यक्रम सञ्चालन गर्न र त्यस्तो वन पर्यापर्यटन कार्यक्रम सञ्चालनका लागि उपयूक्त देखिएमा प्रदेश सरकारले पर्यापर्यटन कार्यक्रम सञ्चालन गर्न सम्बन्धित स्थानीय तहलाई तोकिए बमोजिम सहमति दिन सक्नेछ ।**

**तर सहमति दिदा वनक्षेत्रको प्राकृतिक स्वरुप र रुख विरुवा र बन्यजन्तुलाई प्रतिकूल असर नपर्ने गरी उपलब्ध गराउनु पर्नेछ ।**

 **(२) उपदफा (१) बमोजिमको क्षेत्रमा अनुमति दिदा त्यस्तो क्षेत्र स्पष्ट देखिने नक्सा, बोट-विरुवा, ताल, पोखरीको स्थिति वा अन्य सो ठाउँमा भएको प्राकृतिक सम्पदा तयार गरी रेकर्ड राखी अनुमति दिनुपर्नेछ ।**

 **(३) उपदफा (१) बमोजिमको अनुमति दिनुपूर्व सम्वन्धित अधिकारीले त्यहाँ रहेको रुख, बिरुवा काट्नु हटाउनु परेमा सम्वन्धित तहले काटेको हटाएको संख्याको दोब्बर रुख बिरुवा रोपी हुर्काउने ग्यारेन्टि गर्नुपर्नेछ।**

 **(४) यो ऐन लागु हुनुभन्दा अघिनै स्थापित पर्यापर्यटन क्षेत्रका लागि यो ऐन प्रारम्भ भएपछि तोकिए बमोजिम अनुमति लिनुपर्नेछ ।**

 **(५) उपदफा (१) बमोजिमको वनक्षेत्र उपभोक्ता समूहद्वारा ब्यवस्थापन हुँदै आएको भएमा सम्वन्धित उपभोक्ता समूहको पूर्व सहमति लिनुपर्नेछ ।**

१६. सिमसार क्षेत्रको ब्यवस्थापनः **डिभिजनल वन अधिकृतले प्रादेशिक वनभित्र पर्ने सिमसार क्षेत्रलाई संघीय कानूनले तोके बमोजिम ब्यवस्थापन गर्न सक्नेछ र यस्ता सिमसार क्षेत्रमा तोकिए बमोजिम पर्यापर्यटन कार्यक्रम समेत सञ्चालन गर्न सक्नेछ ।**

१७. बुढा रुखहरुको व्यवस्थापन**: प्रादेशिक वन क्षेत्रभित्र रहेका बुढा रुखहरुलाई बैज्ञानिक रुपमा वन व्यवस्थापन गर्न मन्त्रालयको स्वीकृतिमा स्थानीय तह तथा स्थानीय उपभोक्ता समुहसंगको समन्वयमा बुढा रुखहरु निकाली उक्त निकालिएका रुखहरुको सट्टामा नयाँ बिरुवा रोप्न तोकिएको मापदण्ड पूरा गरी प्रादेशिक वनको कुनै भाग स्थानीय तह समेतको सहभागितामा उपभोक्तालाई हस्तान्तरण गर्न सक्नेछ ।**

**तर त्यसरी हस्तान्तरण गर्नुअघि स्पष्ट खाका सहितको कार्ययोजना सम्वन्धित डिभिजनल वन अधिकृतबाट स्वीकृत गराउनु पर्नेछ ।**

परिच्छेद–३

सरकारद्वारा व्यवस्थित वन सम्बन्धी व्यवस्था

१८. सरकारद्वारा व्यवस्थित वनको व्यवस्थापनः **(१) वन संरक्षण क्षेत्र, सामुदायिक वन, साझेदारी वन, धार्मिक वन तथा कबुलियती वन बाहेकका अन्य राष्ट्रिय तथा प्रादेशिक वनको कुनै भागलाई डिभिजनल वन अधिकृतले सिमाङ्कन गरी संघीय सरकारबाट स्वीकृत एकीकृत वा प्रदेशगत रणनीतिक योजनाको अधीनमा रही सरकारद्वारा व्यवस्थित वनको रुपमा व्यवस्थापन गर्न सक्नेछ ।**

**(२) सरकारद्वारा व्यवस्थित वनको व्यवस्थापनको लागि डिभिजनल वन अधिकृतले सहभागितामूलक रुपमा आफ्नो कार्य क्षेत्र भित्रको प्रादेशिक वनको रणनीतिक योजना तयार गरी तोकिए बमोजिम स्वीकृत गराई लागू गर्नु पर्नेछ।**

**(३) सरकारद्वारा व्यवस्थित वनमा लागू गरिएको रणनीतिक योजनाले निर्दिष्ट गरेका कार्य बाहेक अन्य कुनै कार्य गर्न पाइने छैन ।**

 **तर मन्त्रालयबाट लागू गरिएको रणनीतिक योजनाको अधीनमा रही वैज्ञानिक अध्ययन वा अनुसन्धान गर्न बाधा परेको मानिने छैन ।**

**(४) सरकारद्धारा ब्यवस्थित वनको संरक्षण, विकास र सदुपयोग सम्वन्धी अन्य व्यवस्था तोकिए बमोजिम हुनेछ ।**

परिच्छेद–४

वन संरक्षण क्षेत्र सम्बन्धी व्यवस्था

१९. वन संरक्षण क्षेत्रको ब्यवस्थापन: **(१) नेपाल सरकारले प्रदेश सरकारको परामर्शमा वनेको एकीकृत वा प्रदेशगत रणनीतिक योजना बमोजिम प्रादेशिक वनको कुनै भागलाई वन संरक्षण क्षेत्रको रुपमा घोषणा गर्न तयार पारिएको संरक्षित वनको कार्ययोजनाको कार्यान्वयन सम्वन्धित डिभिजन वन कार्यालयले गर्नेछ ।**

**(२) उपदफा (१) बमोजिमको कार्ययोजनाको कार्यान्वयन गर्न सम्वन्धित डिभिजनल वन अधिकृतले उपभोक्ता समूह गठन गर्न सक्ने छ । उपभोक्ता समूहको गठन, काम, कर्तब्य र अधिकार तथा सञ्चालन तोकिए बमोजिम हुनेछ ।**

 **(३) वन संरक्षण क्षेत्रको व्यवस्थापनबाट प्राप्त हुने लाभांशको बाँडफाँड प्रादेशिक प्राकृतिक स्रोत तथा वित्त आयोग सम्वन्धी प्रचलित कानून बमोजिम हुनेछ ।**

**(४) यो ऐन प्रारम्भ हुँदाका वखत प्रदेश भित्र कायम रहेका संरक्षित वनहरु यस ऐन प्रारम्भ भएपछि स्वतः वन संरक्षण क्षेत्रमा रुपान्तरण भएको मानिनेछ र त्यसरी वन संरक्षण क्षेत्र रुपान्तरण हुँदा यो ऐन प्रारम्भ भएको बखत कायम रहेको वन व्यवस्थापन पद्धतिमा प्रतिकूल असर परेको मानिने छैन ।**

**(५) वन संरक्षण क्षेत्र सम्वन्धी अन्य व्यवस्था संघीय ऐन तथा एकीकृत वा प्रादेशिक रणनीतिक योजनामा तोकिए बमोजिम हुनेछ ।**

**परिच्छेद –५**

**साझेदारी वन सम्वन्धी ब्यवस्था**

**२०. साझेदारी वनः** प्रदेश सरकारले देहायका उद्देश्यको लागि डिभिजनल वन अधिकृतको सिफारिसमा सरकारद्वारा व्यवस्थित वनको कुनै भागलाई डिभिजन वन कार्यालय, स्थानीय तह र वन उपभोक्ताको साझेदारीमा ब्यवस्थापन गर्न सक्नेछः-

(क) वनको विकास र दिगो ब्यवस्थापनका गरी स्थानीय तथा प्रादेशिक अर्थतन्त्रमा टेवा पुर्‍याउन,

(ख) वन क्षेत्रबाट टाढा रहेका उपभोक्तालाई वन संरक्षणको कार्यमा सहभागी गराई त्यस्ता उपभोक्तालाई वन पैदावर आपूर्तिको व्यवस्था गर्न,

(ग) वन क्षेत्रको उत्पादकत्वमा अभिवृद्धि गर्न तथा खाली क्षेत्रको उपयोग गर्न,

(घ) जैविक विविधता तथा जलाधार क्षेत्रको संरक्षण र सम्बर्द्धन गर्न,

(ङ) स्थानीय जनताको जिविकोपार्जनमा सुधार ल्याउन ।

**२१. साझेदारी वनको कार्ययोजनाः** (१) साझेदारी वनको ब्यवस्थापनको लागि तोकिए बमोजिम स्थानीय तह तथा साझेदारी वन उपभोक्ता समूहको परामर्शमा डिभिजनल वन अधिकृतले कार्ययोजना तयार गरी स्वीकृतिको लागि निर्देशनालयमा पेश गर्नेछ र प्रदेश वन निर्देशकले त्यस्तो कार्ययोजना स्वीकृत गर्न सक्नेछ।

 (२) उपदफा (१) बमोजिम पेश भएको कार्ययोजना लागू गर्ने दायित्व डिभिजन वन कार्यालय, स्थानीय तह र दफा २२ बमोजिमको साझेदारी वन उपभोक्ता समूहको हुनेछ ।

(३) उपदफा (१) बमोजिमका साझेदारहरुले कार्ययोजना बमोजिम कार्य संचालन गर्न नसकेमा वा वातावरणमा उल्लेखनीय प्रतिकूल असर पर्ने कुनै कार्य गरेमा वा यो ऐन र यस ऐन अन्तर्गत बनेको नियम बमोजिम पालना गर्नु पर्ने शर्तहरु पालना नगरेमा मन्त्रालयले त्यस्तो साझेदारी वनको व्यवस्थापन पद्धती अन्त्य गर्न सक्नेछ र सो वन स्वतः सरकारद्वारा व्यवस्थित वनको रुपमा व्यवस्थापन हुनेछ ।

तर त्यसरी उपभोक्ता समूहको दर्ता खारेज गरी साझेदारी वन फिर्ता लिने निर्णय गर्नुअघि उपभोक्ता समूहलाई आफ्नो सफाई पेश गर्ने मनासिब मौका दिइनेछ ।

**२२. साझेदारी वनको व्यवस्थापनः** (१) साझेदारी वनको विकास र संरक्षणको लागि उपभोक्ताको तर्फबाट ‍आवश्यक ब्यवस्था गर्न एवम् त्यस्तो वनबाट उपभोक्तालाई प्राप्त हुने वन पैदावरको व्यवस्थापन र उपयोग गर्न साझेदारी वन व्यवस्थापन क्षेत्रभित्र पर्ने सम्वन्धित परम्परागत उपभोक्ताहरुले साझेदारी वन उपभोक्ता समूह मार्फत गर्न सक्नेछन् । उपभोक्ता समूहको गठन, काम, कर्तब्य र अधिकार तथा सञ्चालन तोकिए बमोजिम हुनेछ ।

 (२) साझेदारी वनको संरक्षण तथा व्यवस्थापन गर्न प्रदेश सरकारले स्थानीय सरकार र सर्वपक्षीय सहमतीका आधारमा सुरक्षा निकायलाई परिचालन गर्न सक्नेछ ।

 (३) कार्ययोजनामा ब्यवस्था गरी समूहले साझेदारी वन क्षेत्रमा तोकिए बमोजिम पर्यापर्यटन कार्यक्रम सञ्चालन गर्न सक्नेछ ।

**२३. साझेदारी वनको वन पैदावार उपयोग तथा बिक्री वितरणः** (१) साझेदारी वनबाट उत्पादित काठ, दाउरा र गैह्रकाष्ठ वन पैदावारको बाँडफाड तोकिए बमोजिम हुनेछ ।

(२) साझेदारी वन उपभोक्ता समूहले साझेदारी वन व्यवस्थापन कार्ययोजनाको कार्यान्वयनबाट सो समूहलाई प्राप्त हुने वन पैदावार आन्तरिक खपतको लागि प्राथमिकता दिई बाँकी रहेको वन पैदावार मात्र समूहबाहिर पठाउने गरी छुट्याउन सक्नेछ ।

 (३) साझेदारी वनबाट उपभोक्ता समूहलाई प्राप्त हुने वन पैदावार बिक्री वितरणबाट प्राप्त रकममध्ये कम्तीमा पच्चीश प्रतिशत रकम वनको विकास, संरक्षण र व्यवस्थापन कार्यमा खर्च गरी बाँकी रहेको रकमको कम्तीमा पचास प्रतिशत रकम सम्वन्धीत स्थानीय तहसँग समन्वय गरी गरिबी न्यूनीकरण, महिला सशक्तिकरण तथा उद्यम विकास कार्यमा खर्च गर्नुपर्नेछ ।

 (४) उपदफा (३) बमोजिम खर्च गरी बाँकी रहेको रकम उपभोक्ता समूहको हितमा खर्च गरिनेछ ।

परिच्छेद–६

सामुदायिक वन सम्बन्धी व्यवस्था

२४. सामुदायिक वन सुम्पने: **(१) दफा ४१ बमोजिम गठन भएको उपभोक्ता समूहले वनको विकास, संरक्षण, उपयोग, व्यवस्थापन गर्न तथा स्वतन्त्र रुपले वन पैदावारको मूल्य निर्धारण गरी विक्री वितरण गर्न पाउने गरी राष्ट्रिय तथा प्रादेशिक वनको कुनै भाग सामुदायिक वनको रुपमा व्यवस्थित गर्न चाहेमा कार्ययोजना वनाई डिभिजनल वन अधिकृत समक्ष निवेदन दिनु पर्नेछ ।**

 **(२) उपदफा (१) बमोजिम उपभोक्ता समूहले पेश गरेको कार्ययोजना उपयुक्त देखिएमा डिभिजनल वन अधिकृतले स्वीकृत गरी तोकिए बमोजिमको ढाँचामा वन हस्तान्तरण सम्वन्धी प्रमाणपत्र दिनु पर्नेछ ।**

**(३) उपदफा (१) को प्रयोजनको लागि डिभिजनल वन अधिकृतले उपभोक्ताको सहभागितामा उपभोक्ता समूह गठन गर्न र कार्ययोजना तयार गर्न आवश्यक प्राविधिक एवं अन्य सहयोग उपलब्ध गराउन सक्नेछ ।**

**(४) सामुदायिक वनको कार्ययोजनाको अवधि वनको अवस्था हेरी कम्तिमा पाँच बर्ष र बढीमा दश बर्षको हुनेछ ।**

२५. कार्ययोजनामा संशोधन: **(१) उपभोक्ता समूहको चाहाना र आवश्यकताको आधारमा वन व्यवस्थापन कार्यलाई प्रभावकारी वनाउन उपभोक्ता समूहले सम्वन्धित स्थानीय तहको परामर्शमा सामुदायिक वनको कार्ययोजना बनाउन वा आवश्यकता अनुसार संशोधन गर्न सक्नेछ । त्यसरी बनाएको वा संशोधन गरेको कार्ययोजना कार्यान्वयन गर्नु अघि उपभोक्ता समूहले सोको लिखित जानकारी डिभिजनल वन अधिकृतलाई दिनु पर्नेछ ।**

**(२) उपदफा (१) बमोजिम उपभोक्ता समूहले बनाएको कार्ययोजना वा सोमा गरेको संशोधनले वातावरणमा उल्लेखनीय प्रतिकूल असर पर्ने देखिएमा डिभिजनल वन अधिकृतले त्यस्तो कार्ययोजना वा संशोधनको जानकारी पाएको मितिले तीस दिनभित्र उपभोक्ता समूहलाई त्यस्तो कार्ययोजना वा संशोधन लागू नगर्न निर्देशन दिन सक्नेछ र त्यस्तो निर्देशनको पालना गर्नु उपभोक्ता समूहको कर्तव्य हुनेछ ।**

२६. सामुदायिक वन फिर्ता लिन सकिने: **(१) दफा २४ बमोजिम सुम्पिएको सामुदायिक वनमा उपभोक्ता समूहले कार्ययोजना बमोजिम कार्य सञ्चालन गर्न नसकेमा वा कार्ययोजना विपरीत काम गरेमा वा वातावरणमा उल्लेखनीय प्रतिकूल असर पर्ने कुनै कार्य गरेमा वा यो ऐन र यस ऐन अन्तर्गत बनेका नियम उल्लङ्घन गरेमा वा पालन गर्नु पर्ने शर्तहरु पालन नगरेमा डिभिजनल वन अधिकृतले तोकिए बमोजिम त्यस्तो उपभोक्ता समूहको दर्ता खारेज गर्न र त्यस्तो सामुदायिक वन फिर्ता लिने निर्णय गर्न सक्नेछ ।**

**तर त्यसरी उपभोक्ता समूहको दर्ता खारेज गरी सामुदायिक वन फिर्ता लिने निर्णय गर्नु अघि त्यस्तो उपभोक्ता समूहलाई आफ्नो सफाई पेश गर्ने मनासिब मौका दिइनेछ ।**

**(२) उपदफा (१) बमोजिम डिभिजनल वन अधिकृतले गरेको निर्णय उपर चिक्त नबुझ्ने वन उपभोक्ता समूहले निर्देशक समक्ष उजूर गर्न सक्नेछ । त्यस्तो उजूरीमा निर्देशकले गरेको निर्णय अन्तिम हुनेछ ।**

**(३) उपदफा (१) बमोजिम कुनै सामुदायिक वन फिर्ता लिने गरी भएको निर्णय उपर सोही उपदफा (२) बमोजिम उजुरी परी निर्देशकबाट त्यस्तो निर्णय बदर भएमा डिभिजनल वन अधिकृतले साविककै उपभोक्ता समूहमध्येवाट कार्य समिति गठन गर्न लगाई त्यस्तो वन सोही समुदायलाई पुनः हस्तान्तरण गर्नु पर्नेछ ।**

**(४) उपदफा (१) बमोजिमको निर्णय उपर उपदफा (२) बमोजिम उजुर नपरेमा वा त्यस्तो उजुर परी सो निर्णय सदर भएमा डिभिजनल वन अधिकृतले दफा २४ बमोजिमको प्रकृया पूरा गरी उपभोक्ता समूह पुनर्गठन गरी सो सामुदायिक वन हस्तान्तरण गर्नुपर्नेछ ।**

२७. कार्ययोजना विपरीत काम गर्नेलाई हुने सजाय: **(१) सामुदायिक वनको उपभोक्ता समूहका पदाधिकारीले समुदायको हितका नाममा विधान र कार्ययोजना विपरीत हुने कुनै काम कारवाही निजलाई सम्वन्धित उपभोक्ता समूहले जरिवाना गर्न सक्नेछ र त्यस्तो कामबाट कुनै हानी नोक्सानी भएकोमा बिगो बराबरको रकम क्षतिपूर्तिको रुपमा असुल गर्न सक्नेछ ।**

**(२) उपदफा (१) बमोजिम उपभोक्ता समूह आफैले कारबाही गर्न नसकेमा सो समूहले डिभिजन वन कार्यालयलाई कारबाहीको लागि सिफारिस गर्न सक्नेछ र यसरी सिफारिस भई आएमा डिभिजनल वन अधिकृतले आवश्यक जाँचवुझ गरी त्यस्तो जरिवाना गर्न सक्नेछ ।**

 **तर उपभोक्ता समूहका सदस्यभन्दा बाहिरको ब्यक्ति भएमा कसूर हेरी प्रचलित कानून बमोजिमको सजाय हुनेछ ।**

**(३) उपदफा (१) बमोजिम जरिवाना गरेको कारणले मात्र त्यस्तो समूहको पदाधिकारीलाई प्रचलित कानून बमोजिम कारबाही गर्न बाधा पुर्‍याएको मानिने छैन ।**

२८. सामुदायिक वनको वनपैदावर विक्री वितरण: **(१) उपभोक्ता समूहले कार्ययोजना बमोजिम आर्जन गरेको बार्षिक आयबाट कम्तीमा पच्चीश प्रतिशत रकम वनको विकास, संरक्षण र व्यवस्थापन कार्यमा खर्च गरी बाँकी रहेको रकमको कम्तीमा पचास प्रतशत रकम सम्बन्धित स्थानीय तहसँग समन्वय गरी गरिबी न्यूनीकरण, महिला सशक्तिकरण तथा उद्यम विकास कार्यमा खर्च गर्नु पर्नेछ ।**

**(२) उपदफा (१) बमोजिम खर्च गरी बाँकी रहेको रकम समूहको हितमा प्रयोग गरिनेछ ।**

२९. वन उद्यम तथा पर्यापर्यटन कार्यक्रम सञ्चालन गर्न सक्ने: **(१) उपभोक्ता समूहले डिभिजन वन कार्यालयबाट स्वीकृत कार्ययोजनाले निर्दिष्ट गरेको वन उद्यम तथा तोकिए बमोजिम पर्यापर्यटनका कार्यक्रम सञ्चालन गर्न सक्नेछ ।**

**(२) उपदफा (१) बमोजिम उपभोक्ता समूहले पर्यापर्यटन विकासका लागि तोकिए बमोजिम वन क्षेत्र प्रयोग गर्न सक्नेछ ।**

**(३) उपभोक्ता समूहले सामुदायिक वनको विकास, संरक्षण तथा उपयोग गरी आय आर्जनको लागि गरिबीको रेखामुनिका उपभोक्तालाई सामुदायिक वनको कुनै भाग तोकिए बमोजिम सम्झौता गरी दिन सक्नेछ ।**

३०. सहयोग लिन सक्ने: **यस परिच्छेद बमोजिमको कार्य गर्नका लागि उपभोक्ता समूहले सरकारी तथा गैरसरकारी संस्थासंग सहयोग लिन सक्नेछन् तर त्यस्तो सहयोग लिनु अगावै प्रदेश सरकारको स्वीकृति लिनुपर्नेछ ।अन्तर्राष्‍ट्रिय क्षेत्रको सहयोग लिनु परेमा प्रदेश सरकार मार्फत संघीय सरकारको स्वीकृति लिनु पर्नेछ ।**

३१. सामुदायिक वनको चाक्लाबन्दी ब्यवस्थापनः **(१) दुई वा दुई भन्दा बढी सामुदायिक वनलाई उपभोक्ता समूहको सहमतिमा एकत्रित गरी चाक्लाबन्दी रुपमा ब्यवस्थापन गर्न सकिनेछ ।**

 **(२) ठूलो वन क्षेत्र र छरिएको वस्तीका कारण ब्यवस्थापन गर्न कठिन भएका एक हजार हेक्टर भन्दा बढी क्षेत्रफल भएका सामुदायिक वनहरुलाई स्थानीय समुदायको अनुरोधमा टुक्रयाउन सकिनेछ ।**

३२. सामुदायिक वनमा कबुलियती वन दिन सकिने: **(१) समूहले आफ्ना उपभोक्ताको आय आर्जनका लागि आफ्नो सामुदायिक वनको कुनै भाग तोकिए बमोजिम गरिबीको रेखामुनिका उपभोक्तालाई कबुलियती वनको रुपमा प्रदान गर्न सक्नेछ ।तर त्यसरी कवुलियती वनको रुपमा उपलब्ध गराउँदा वन क्षेत्रको हरियारी अभिवृद्धि हुने गरि दिनुपर्नेछ ।**

**(२) उपदफा (१) बमोजिमको कबुलियती वनको कार्ययोजना डिभिजनल वन अधिकृतले स्वीकृत गर्नेछ ।**

३३. सामुदायिक वन भित्र पूर्वाधार निर्माणः **(१) सामुदायिक वन भित्र कुनै किसिमका पूर्वाधारहरु निर्माण गर्नु पर्ने भएमा प्रदेश सरकार, डिभिजन वन कार्यालय र सम्वन्धित सामुदायिक वनको पूर्व स्वीकृति लिएर मात्र काम गर्नु पर्नेछ ।**

 **(२) पूर्वाधार निर्माणका कारण नष्ट वा क्षति भएका रुख विरुवाको लगत तयार गरी कम्तिमा दोब्बर हुने गरी वृक्षारोपण गर्नुका साथै पाँच बर्ष सम्मको रेखदेखको प्रवन्ध आयोजना पक्षबाट मिलाउनु पर्नेछ ।**

 **(३) पूर्वाधार निर्माण गर्दा प्रयोग भएका जग्गाको सट्टा पायक पर्ने ठाउँमा सट्टाभर्ना उपलब्ध गराउनु पर्नेछ र निर्माण हुने परियोजनाको कूल लागतको कम्तिमा पाँच प्रतिशत रकम वृक्षारोपण तथा जैविक विविधता संरक्षणका लागि सामुदायिक वन उपभोक्ता समूहलाई उपलब्ध गराउनु पर्नेछ ।**

परिच्छेद – ७

कबुलियती वन सम्बन्धी व्यवस्था

३४. कबुलियती वन प्रदान गर्ने: **(१) गरिबीका रेखामुनि रहेका जनताको गरिबी न्यूनिकरणका लागि डिभिजन वन कार्यालयले कार्ययोजना बनाई तोकिए बमोजिम सम्झौता गरी वनको संरक्षण र विकास हुने गरी आय आर्जन हुने कार्यक्रम सञ्चालन गर्न डिभिजन वन कार्यालयले कबुलियती वनको रुपमा वन क्षेत्र उपलब्ध गराउन सक्नेछ ।**

**(२) उपदफा (१) बमोजिम प्रदान गरिने कबुलियती बनमा देहायका कार्यक्रमहरु सञ्चालन गर्न सकिनेछः**

**(क) वन पैदावारमा आधारित उद्योगहरुलाई आवश्यक पर्ने कच्चा पदार्थ उत्पादन गर्न,**

**(ख) वृक्षारोपण गरी वन पैदावारको उत्पादनमा वृद्धि गरी बिक्री वितरण गर्न वा उपयोग गर्न,**

**(ग) वनको संरक्षण र विकास हुने गरी कृषि वन बाली, वा पशु फर्म संचालन गर्न,**

**(घ) वनको संरक्षण र विकास हुने गरी कीट, पतङ्ग तथा वन्यजन्तुको फार्म वा उद्यान संचालन गर्न,**

**(ङ) वनको संरक्षण र विकास हुने गरी पर्यापर्यटन व्यवसाय संचालन गर्न ।**

३५. कबुलियती वन फिर्ता लिन सक्नेः **(१) यस ऐन बमोजिम प्रदान गरिएको कबुलियती वनमा सम्झौताको पक्ष वा अन्य कसैले कार्ययोजना विपरितका कुनै काम गरेमा वा हानी नोक्सानी पुर्‍याउने कार्य गरेमा डिभिजनल वन अधिकृतले त्यस्तो कबुलियती वन तोकिए बमोजिम फिर्ता लिने निर्णय गर्न सक्नेछ र त्यस्ता कार्य गर्ने व्यक्ति, संघसंस्था वा समुदायलाई अन्य राष्ट्रिय वनमा कसूर गरे सरह सजाय हुनेछ ।**

  **तर त्यसरी कबुलियती वन फिर्ता लिने निर्णय गर्नु अघि सम्वन्धित पक्षलाई आफ्नो सफाई पेश गर्ने मनासिब मौका दिइनेछ ।**

 **(२) दफा ३४ बमोजिम प्रदान गरिएको कबुलियती वन डिभिजनल वन अधिकृतले फिर्ता लिने गरी गरेको निर्णयमा चित्त नबुझ्ने पक्षले निर्देशक समक्ष उजुर गर्न सक्नेछ र त्यस्तो उजुरीको सम्वन्धमा निर्देशकले गरेको निर्णय अन्तिम हुनेछ ।**

 **(३) उपदफा (१) मा जुनसुकै कुरा लेखिएको भए तापनि संघीय ऐन बमोजिम प्रदान गरिएको कबुलियती वन फिर्ता लिने सम्वन्धी ब्यवस्था संघीय ऐनमा भएको व्यवस्था बमोजिम हुनेछ ।**

३६. खनिज कार्यका लागि कबुलियतमा वन क्षेत्र दिन सकिनेः **(१) राष्ट्रिय तथा प्रादेशिक वनभित्र खनिज पदार्थ भए नभएको खोजतलास गर्नुपर्ने भएमा मन्त्रालयको सहमति लिनुपर्नेछ ।**

**(२) खोजतलास कार्यबाट प्रादेशिक वनभित्र खनिज पदार्थ रहेको भन्ने पत्ता लागी वातावरणमा उल्लेखनीय प्रतिकूल असर नपर्ने भएमा खानी उत्खनन् कार्यका लागि अनुमति जारी गर्ने निकायले मन्त्रालयको पूर्व सहमति लिनुपर्नेछ ।**

**(३) उपदफा (२) बमोजिम वन क्षेत्रको प्रयोग गर्न स्वीकृति दिँदा कुनै ब्यक्ति वा समुदाय वा वातावरणलाई हानी नोक्सानी हुने भएमा अन्वेषण र ब्यवस्थापनकर्ताले तत्सम्वन्धमा उपयुक्त ब्यवस्था गरिदिनु पर्नेछ ।**

**(४) सरकारको वन क्षेत्रभित्र बग्ने नदी बाहेक प्रादेशिक वनक्षेत्र भित्रबाट निर्माणका लागि प्रयोग हुने ढुङ्गा, ग्राभेल, बालुवा जस्ता खनिज पदार्थ र माटो उत्खनन् गर्न डिभिजनल वन कार्यालयले निश्‍चित मापदण्ड स्वीकृत गर्नुपर्नेछ ।**

परिच्छेद–८

धार्मिक वन सम्बन्धी व्यवस्था

३७. धार्मिक वन सुम्पन सकिने: **(१) डिभिजनल वन अधिकृतले परापुर्व कालदेखिको ऐतिहासिक पवित्र धार्मिक स्थलको र त्यस वरिपरिको वनको संरक्षणका लागि प्रचलित कानून बमोजिम स्थापित कुनै धार्मिक निकाय, समूह वा समुदायलाई उक्त क्षेत्र वरिपरिको राष्ट्रिय तथा प्रादेशिक वन धार्मिक वनको रुपमा व्यवस्थापन गर्नको लागि जिम्मा दिन सक्नेछ ।**

 **तर यस उपदफा बमोजिम जिम्मा दिएको कारणले मात्र त्यस्तो वन त्यस्तो धार्मिक निकाय, समूह वा समुदायको नाममा हक हस्तान्तरण भएको मानिने छैन ।**

 **(२) उपदफा (१) बमोजिम धार्मिक वन सुम्पदा उपभोक्ताको परम्परागत हक हितमा असर नपर्ने व्यवस्था मिलाउनु पर्नेछ ।**

 **(३) उपदफा (१) बमोजिम डिभिजनल वन अधिकृतले सुम्पिएको वन धार्मिक निकाय, समूह वा समुदायले पुनः अर्को धार्मिक निकाय, समूह वा समुदायलाई सुम्पन पाइने छैन ।**

३८. धार्मिक वनको कार्ययोजना: **(१) यस ऐन बमोजिमको प्रयोजनका लागि कुनै धार्मिक निकाय, समूह वा समुदायले त्यस्तो वनको क्षेत्रफल, चार किल्ला, त्यस्तो वनमा गरिने कार्यहरु तथा तोकिए बमोजिमका अन्य विवरणहरु खुलेको कार्ययोजना सहित डिभिजन वन कार्यालयमा पेश गर्नुपर्नेछ ।**

**(२) धार्मिक वन लिने निकायले आफ्नो धार्मिक वनभित्र कार्ययोजनामा उल्लेखित बाहेक अन्य कुनै काम गर्न पाइने छैन ।**

३९. धार्मिक वनमा वन सम्बन्धी कार्यको सञ्चालन: **(१) धार्मिक वनमा रहेका वनपैदावार सम्बन्धित धार्मिक निकाय, समूह वा समुदायले व्यापारिक प्रयोजन बाहेकका सोही धार्मिक स्थलमा हुने धार्मिक कार्यमा उपयोग गर्न सक्नेछ ।**

**तर धार्मिक वन क्षेत्रमा विकास आयोजना निर्माण तथा संचालनको क्रममा प्राप्त भएका वन पैदावार डिभिजन वन कार्यालय र स्थानीय तहको समन्वयमा बिक्री वितरण गर्न सकिनेछ ।**

**(२) उपदफा (१) बमोजिम वन पैदावार उपयोग गर्दा वातावरणमा उल्लेखनीय प्रतिकूल असर पर्ने गरी वा सार्वजनिक रुपमा हानि नोक्सानी हुने गरी वा जलाधार क्षेत्रमा भू-क्षय हुन सक्ने गरी रुख कटान गर्न वा कुनै भौतिक पूर्बाधार निर्माण गर्न पाइने छैन ।**

**तर धार्मिक तथा पुरातात्विक महत्वका मठ मन्दिर, गुम्वा, माङहिम, मस्जिद लगायतका धार्मिक धरोहर तथा सम्पदाको मर्मत तथा सम्भार जिर्णोदार गर्न भने रोकिने छैन ।**

**(३) कुनै प्राकृतिक विपत्ति वा अन्य कारणबाट धार्मिक वनमा भएको रुखहरु सुकेमा वा ढलेमा डिभिजनल वन अधिकृतले त्यस्ता रुखहरु सङ्कलन गरी आएका वनपैदावारमध्ये धार्मिक कार्यलाई आवश्यक पर्ने वनपैदावार सम्बन्धित धार्मिक निकायलाई हस्तान्तरण गरी बाँकि रहेको वनपैदावार नियमानुसार बिक्री वितरण गर्न सक्नेछ । त्यस्तो बिक्री वितरणबाट प्राप्त रकम प्रदेश सरकारको सञ्चित कोषमा जम्मा गरिनेछ ।**

४०. धार्मिक वन फिर्ता लिन सकिने: **(१) दफा ३७ बमोजिम सुम्पिएको धार्मिक वनमा सम्बन्धित धार्मिक निकाय, समूह वा समुदायले दफा ३९ विपरीतको कार्य गरेमा वा धार्मिक वनमा गर्नुपर्ने कार्य सञ्चालन गर्न नसकेमा वा यो ऐन र यस ऐन अन्तर्गत बनेको नियम बमोजिम पालन गर्नुपर्ने कुराहरु पालन नगरेमा डिभिजनल वन अधिकृतले त्यस्तो धार्मिक वन फिर्ता लिने निर्णय गर्न सक्नेछ ।**

**तर धार्मिक वन फिर्ता लिने निर्णय गर्नु अघि सम्बन्धित धार्मिक निकाय, समूह वा समुदायलाई आफ्नो सफाइ पेश गर्ने मनासिव मौका दिइनेछ ।**

**(२) उपदफा (१) बमोजिम डिभिजनल वन अधिकृतले गरेको निर्णय उपर चित्त नवुझ्ने व्यक्ति, धार्मिक निकाय, समूह वा समुदायले सूचना पाएको मितिले पैतिस दिनभित्र निर्देशक समक्ष उजूर गर्न सक्नेछ। त्यस्तो उजूरीमा निर्देशकले गरेको निर्णय अन्तिम हुनेछ ।**

परिच्छेद–९

उपभोक्ता समूहको गठन सम्बन्धी व्यवस्था

४१. उपभोक्ता समूहको गठन: **(१) सामुहिक हितका लागि कुनै वनको संरक्षण, विकास र व्यवस्थापन गर्न तथा वन पैदावारको उपयोग गर्न चाहने त्यस्तो वनका सम्बन्धित उपभोक्ताले यस ऐनमा व्यवस्था भए बमोजिम उपभोक्ता समूह गठन गर्न सक्नेछन् ।**

**(२) उपदफा (१) बमोजिम गठित उपभोक्ता समूहको दर्ताका लागि विधान तयार गर्न उपभोक्ता समूहबाट माग भई आएमा डिभिजनल वन अधिकृतले सहयोगका लागि प्राविधिक कर्मचारी खटाउन सक्नेछ ।**

**(३) उपभोक्ता समूहका पदाधिकारी प्रचलित कानून बमोजिमको राष्ट्रसेवक भएको मानिनेछ ।**

४२. उपभोक्ता समूहको दर्ता: **(१) दफा ४१ बमोजिम गठन गरिएको वन उपभोक्ता समूहलाई दर्ता गराउन उपभोक्ता समूहको विधान र सम्बन्धित स्थानीय तहको संरक्षकत्व रहने गरी सिफारिस सहित डिभिजनल वन अधिकृत समक्ष तोकिए बमोजिमको ढाँचामा दरखास्त दिनुपर्नेछ ।**

**(२) उपदफा (१) बमोजिमको दरखास्त पर्न आएमा डिभिजनल वन अधिकृतले आवश्यक जाँचबुझ गरी त्यस्तो उपभोक्ता समूहलाई तोकिए बमोजिम दर्ता गरी तोकिएको ढाँचामा दर्ताको प्रमाणपत्र दिनुपर्नेछ ।**

**(३) उपदफा (२) बमोजिम र यस अघि वन ऐन, २०४९ अन्तर्गत दर्ता भएका समूहहरुको विवरण सम्बन्धित डिभिजन वन कार्यालयले अद्यावधिक गरी निर्देशनालय र सम्बन्धित स्थानीय तहमा समेत पठाउनु पर्नेछ ।**

४३. उपभोक्ता समूह सड्डठित संस्था हुने: **(१) दफा ४१ बमोजिम गठित उपभोक्ता समूह अविच्छिन्न उत्तराधिकारवाला एक स्वशासित र संगठित संस्था हुनेछ ।**

**(२) उपभोक्ता समूहको आफ्नो एउटा छुट्टै छाप हुनेछ ।**

**(३) उपभोक्ता समूहले व्यक्ति सरह चल अचल सम्पत्ति प्राप्त गर्न, उपभोग गर्न, बेच बिखन गर्न वा अन्य किसिमले बन्दोवस्त गर्नसक्नेछ ।**

**(४) उपभोक्ता समूहले व्यक्ति सरह आफ्नो नामबाट नालिस उजूर गर्न र सो उपर पनि सोही नामबाट नालिस उजूर लाग्न सक्नेछ ।**

४४. उपभोक्ता समूहको कोष: **(१) उपभोक्ता समूहको आफ्नो एउटा छुट्टै कोष हुनेछ ।**

**(२) उपदफा (१) बमोजिमको कोषमा देहायका रकमहरु जम्मा गरिनेछ:–**

**(क) नेपाल सरकार, प्रदेश सरकार र स्थानीय तहबाट प्राप्त अनुदान रकम,**

**(ख) कुनै स्वदेशी व्यक्ति वा संस्थाबाट प्राप्त अनुदान, सहायता वा दान दातव्यको रकम,**

**(ग) वन पैदावारका बिक्री वितरणबाट उपभोक्ता समूहलाई प्राप्त रकम,**

**(घ) उपभोक्ता समूहको सदस्यता शुल्क र जरिवानाबाट प्राप्त रकम,**

**(ङ) अन्य कुनै स्रोतबाट प्राप्त रकम ।**

**(३) उपभोक्ता समूहको तर्फबाट कार्ययोजना बमोजिम गरिने खर्च उपदफा (१) बमोजिमको कोषबाट व्यहोरिनेछ ।**

**(४) उपभोक्ता समूहले व्यवस्थापन गरेको वनमा रहेका वन्यजन्तुबाट त्यस्तो समूहका सदस्यको जनधनको क्षति भएमा उपदफा (१) बमोजिमको कोषबाट प्रभावित व्यक्तिलाई राहत उपलब्ध गराइनेछ ।**

**(५) उपदफा (१) बमोजिमको कोषको सञ्चालन तोकिए बमोजिम हुनेछ ।**

४५. वन उद्यम र पर्यापर्यटन कार्यक्रम सञ्चालन गर्न सक्नेः **(१)** उपभोक्ता समूहले तोकिए बमोजिमको प्रक्रिया अबलम्वन गरी मन्त्रालयले तोकिदिएको स्वीकृत मापदण्डका आधारमा कार्ययोजना बनाई उक्त कार्ययोजनाले निर्दिष्ट गरेका वन उद्यम तथा पर्यापर्यटन कार्यक्रम आफैले वा स्थानीय तह वा संघसंस्था वा निजी क्षेत्र वा सहकारीसँगको साझेदारीमा सञ्चालन गर्न सक्नेछ ।

 **तर यस उपदफामा उल्लेखित कार्यक्रम साझेदारीमा सञ्चालन गरेका कारणले मात्र उपभोक्ता समूहको उत्तरदायित्व हस्तान्तरण भएको मानिने छैन ।**

**(२) उपदफा (१) मा जुनसुकै कुरा लेखिएको भए तापनि पर्यापर्यटन कार्यक्रम सञ्चालनको क्रममा प्रचलित कानून र वन कार्ययोजना विपरीत भौतिक पूर्वाधार निर्माण गरी वन क्षेत्रको भू उपयोग परिवर्तन गर्ने, गराउने समूह वा संघसंस्थालाई यस ऐन बमोजिम कारबाही हुनेछ ।**

**(३) उपदफा (१) बमोजिम वन उद्यम तथा पर्यापर्यटन कार्यक्रम सञ्चालनको लागि इजाजत दिने तथा त्यस्तो कार्यक्रम सञ्चालन गर्ने सम्वन्धी अन्य व्यवस्था तोकिए बमोजिम हुनेछ ।**

४६. प्रतिवेदन दिनु पर्नेः **(१) उपभोक्ता समूहले प्रत्येक आर्थिक वर्ष समाप्त भएको तीन महिना भित्र तोकिए बमोजिम आर्थिक विवरण तथा वनको स्थिति समेत खुलाई आफ्ना क्रियाकलापको वार्षिक प्रतिवेदन सम्वन्धित स्थानीय तह र डिभिजन वन कार्यालय समक्ष पेश गर्नु पर्नेछ ।**

**(२) उपदफा (१) बमोजिम प्राप्त वार्षिक प्रतिवेदनहरुको आधारमा सम्बन्धित गाउँपालिका वा नगरपालिका र डिभिजन वन कार्यालयले सम्बन्धित उपभोक्ता समूहलाई आवश्यक सुझाव दिन सक्नेछ ।**

परिच्छेद–१०

निजी तथा सार्वजनिक जग्गामा वन विकास सम्बन्धी व्यवस्था

४७. निजी वनको दर्ता तथा व्यवस्थापन सम्वन्धी व्यवस्था: **(१) निजी वन दर्ता गराउन चाहने कुनै व्यक्ति वा संस्थाले निजी वन दर्ताको लागि डिभिजन वन कार्यालय वा सब डिभिजन वन कार्यालयको सिफारिस सहित सम्वन्धित स्थानीय तहमा निवेदन दिनु पर्नेछ र त्यसरी निवेदन परेमा आवश्यक जाँचवुझ गरी सम्वन्धित स्थानीय तहले निजी वन दर्ता गरी प्रमाणपत्र दिनेछ ।**

 **(२) उपदफा (१) वमोजिमको निवेदन दिदा कुन-कुन जातका रुख विरुवा रोप्ने हो सोको विवरण समेत स्पष्ट उल्लेख गर्नु पर्नेछ ।**

**(३) यसअघि प्रचलित कानून बमोजिम दर्ता भएको निजी वन धनीले पनि यो ऐन प्रारम्भ भएपछि उपदफा (१) बमोजिम निवेदन दिनु पर्नेछ।**

**(४) उपदफा (१) बमोजिम निजी वन दर्ता गरेको जानकारी स्थानीय तहले सम्वन्धित डिभिजन वन कार्यालयलाई गराउनुपर्नेछ ।**

**(५) निजी वनको धनीको अनुरोधमा उपदफा (१) बमोजिमको कामका लागि आवश्यक प्राविधिक तथा अन्य सहयोग डिभिजन वन कार्यालय वा सब डिभिजन वन कार्यालयले उपलब्ध गराउन सक्नेछ ।**

**(६) निजी वन तथा वनपैदावार उपयोग सम्बन्धमा तेरो मेरोको विवाद परेमा सम्बन्धित स्थानीय तहले छिनोफानो गर्नेछ ।**

**(७) कसैले आफ्नो निजी वनको नाममा प्रादेशिक वन हानि नोक्सानी गरेमा वा वन क्षेत्र अनाधिकृत रुपमा कब्जा गरेमा राष्ट्रिय वनमा कसूर गरे सरह सजाय हुनेछ ।**

४८. निजी वनको वन पैदावार ओसारपसारः **(१) निजी वनको धनीले आफ्नो इच्छा अनुसार निजी वनको विकास, संरक्षण, व्यवस्थापन गर्न तथा वनपैदावारको उपयोग गर्न वा मूल्य निर्धारण गरी बिक्री वितरण गर्न सक्नेछ।**

**(२) व्यवसायीक प्रयोजनको लागि निजी वन वा निजी आवादीमा रहेका वन पैदावारको संकलन तथा ओसारपसार गर्नु परेमा सम्वन्धित स्थानीय तहबाट र एक स्थानीय तहबाट अर्को स्थानीय तहमा वन पैदावारको संकलन तथा ओसारपसार गर्नु परेमा संकलन वा ओसारपसार गर्न चाहेको काठको परिणामको विवरण खुल्ने गरी सम्वन्धित डिभिजन वन कार्यालयबाट स्वीकृति लिनु पर्नेछ ।**

**(३) घरायसी प्रयोजनको लागि कुनै जिल्लाभित्रको एक स्थानीय तहवाट अर्को स्थानीय तहमा वन पैदावारको संकलन तथा ओसारपसार गर्नु परेमा जुन स्थानीय तहबाट संकलन वा ओसारपसार गर्ने हो सो स्थानीय तहबाट र एक जिल्लाबाट अर्को जिल्लामा वन पैदावार संकलन तथा ओसारपसार गर्नु परेमा जुन जिल्लाबाट संकलन तथा ओसारपसार गर्ने हो सो जिल्लाको डिभिजन वन कार्यालयबाट स्वीकृति लिनु पर्नेछ ।**

**(४) निजी वनको धनीलाई नेपाल सरकारले तोकेको मापदण्ड बमोजिम प्रदेश सरकारले तोकिए बमोजिमको सुविधा उपलब्ध गराउन सक्नेछ ।**

**(५) उपदफा (२) बमोजिम ब्यवसायिक प्रयोजनका लागि निजी वनपैदावार ओसारपसार गर्दा तोकिएको राजस्व प्रदेश सञ्चित कोषमा जम्मा गर्नुपर्नेछ ।**

**(६) कुनै व्यक्ति, संस्था, समूह वा समुदायले तोकिएको मापदण्डको अधीनमा रही कृषि वन, जडीबुटी खेती तथा वन्यजन्तु पालन समेत गर्न सक्नेछ ।**

४९. सार्वजनिक जग्गामा वन विकास सम्बन्धी व्यवस्थाः **(१) स्थानीय तहले यस ऐनको अधिनमा रही सार्वजनिक जग्गामा वनको विकास, संरक्षण, व्यवस्थापन गर्न र वनपैदावारको उपयोग तथा बिक्री वितरण गर्न सक्नेछ ।**

**(२) डिभिजन वन कार्यालय वा सब डिभिजन वन कार्यालयले स्थानीय तहलाई उपदफा (१) बमोजिमको कामका लागि आवश्यक प्राविधिक तथा अन्य सहयोग उपलब्ध गराउन सक्नेछ ।**

**(३) सडक, नहर र बाटो किनारामा लगाइएको तथा बाटोमा छहारी पर्ने रुखहरु र चौतारा, कुलाको मुहान, धार्मिक स्थल वा यस्तै अन्य संवेदनशील ठाउँमा लगाइएका रुखहरु तोकिए बमोजिमको कार्यविधि पूरा गरी काट्न वा हटाउन सकिनेछ ।**

५०. सहरी वनको विकास र व्यवस्थापनः **(१) स्थानीय तहले आफ्नो क्षेत्र भित्रको सहरी क्षेत्र तथा बस्तीमा रहेका सार्वजनिक सडक तथा पार्क जस्ता स्थानमा आफैंले वा कुनै संघसंस्था वा निजी क्षेत्रसँगको साझेदारीमा सहरी वनको विकास तथा व्यवस्थापन गर्न सक्नेछ ।**

 **(२) उपदफा (१) वमोजिम स्थापना हुने सहरी वनको विकासको लागि आवश्यक पर्ने प्राविधिक सहयोग डिभिजन वन कार्यालय वा सब डिभिजन वन कार्यालयले उपलब्ध गराउनु पर्नेछ ।**

 **(३) उपदफा (१) बमोजिम स्थापना हुने सहरी वनको वन पैदावार सम्वन्धित स्थानीय तहले तोकिए बमोजिम प्रयोग गर्न सक्नेछ ।**

परिच्छेद – ११

बेवारिसी वा दरिया बुर्दी काठ सम्बन्धी व्यवस्था

५१. हकको प्रमाण नपुग भएसम्म काठ प्रदेश सरकारको ठहर्ने M **(१) नदी वा खोलाले बगाई ल्याएको वा किनारा लागेको वा अड्केको वा डुबेको सबै काठ टाँचा निशानाहरु लागेको वा टाँचा निशाना खुर्केको वा बदलेको वा उडेको वा कुनै तरहबाट मेटिएको काठ र टाँचा निशाना नलागेका काठको स्वामित्व प्रदेश सरकारको हुनेछ ।**

**(२) उपदफा (१) बमोजिमको काठको व्यवस्थापन तोकिए बमोजिम हुनेछ ।**

५२. हकदावी उपर कारबाही: **(१) दफा ५१ बेबारिसी अवस्थामा रहेको काठको स्वामित्व रहेको प्रमाण सहित माग गरेमा र सो सम्वन्धमा त्यस्तो व्यक्तिको हकदाबी पुग्ने देखिएमा त्यस्तो काठ निजलाई हस्तान्तरण गरिनेछ ।**

**(२) बेबारिसी काठको हकदाबी तथा सो उपरको कारबाही सम्वन्धी अन्य व्यवस्था तोकिए बमोजिम हुनेछ ।**

परिच्छेद–१२

विकास आयोजना सम्बन्धी व्यवस्था

५३. वन क्षेत्रको प्रयोग सम्वन्धी व्यवस्थाः **(१) प्रदेश वा स्थानीय तहले प्राथमिकता प्राप्त कुनै विकास आयोजना संचालन गर्दा वन क्षेत्रको प्रयोग गर्नु बाहेक अन्य कुनै विकल्प नभएमा र प्रचलित कानून बमोजिमको वातावरणीय परीक्षणवाट त्यस्तो योजना संचालन गर्दा वातावरणमा उल्लेखनीय प्रतिकूल असर नपर्ने देखिएमा आयोजना संचालन गर्न वन क्षेत्रको जग्गा प्राप्त गर्नका लागि नेपाल सरकार समक्ष अनुरोध गर्न सक्नेछ ।**

 **(२) उपदफा (१) बमोजिमको अनुरोधमा जग्गा प्राप्त गर्ने स्वीकृति प्राप्त भएमा आयोजना संचालकले त्यस्तो वन क्षेत्र प्रयोग गर्न सक्नेछ ।**

 **(३) उपदफा (१) बमोजिमको अनुरोधमा वन क्षेत्र प्रयोग गर्ने अनुमती प्राप्त नभएमा आयोजनाको संचालकले वन विकासको लागि जग्गाको व्यवस्था गर्नको लागि आवश्यक पर्ने रकम प्रदेश सरकारलाई तिरी आयोजना संचालन गर्न सक्नेछ।**

 **(४) उपदफा (३) बमोजिमको जग्गा प्राप्त गर्न आयोजना संचालकले त्यस्तो वन क्षेत्रको जग्गामा पाँच वर्षसम्म रुख हुर्काउन तथा सम्भार गर्नको लागि आवश्यक रकम तिर्नुपर्नेछ ।**

 **(५) उपदफा (१) बमोजिम वन क्षेत्रको जग्गा उपयोग गर्न दिए वापत आयोजना संचालकवाट प्राप्त रकम दफा ५५ बमोजिमको कोषमा जम्मा हुनेछ ।**

 **(६) उपदफा (१) बमोजिम वनको कुनै भाग प्रयोग गर्न स्वीकृति दिँदा कुनै व्यक्ति वा समुदायलाई कुनै हानी नोक्सानी हुने भएमा प्रचलित कानून बमोजिम क्षतिपूर्तिको व्यवस्था गरि दिनु पर्नेछ ।**

५४. खनिज कार्यका लागि वन क्षेत्र प्रयोग गर्न सक्नेः **(१) प्रादेशिक वनभित्र खनिज पदार्थ भए नभएको अन्वेषण गर्नु पर्ने भएमा सम्वन्धित निकायको अनुरोधमा मन्त्रालयले सोको लागि अनुमती दिन सक्नेछ ।**

 **(२) उपदफा (१) बमोजिमको अन्वेषणबाट खनिज पदार्थ रहेको पत्ता लागि उत्खनन् गर्नु परेमा संघीय ऐनमा भएको व्यवस्था बमोजिम हुनेछ ।**

 **तर राष्ट्रिय प्राथमिकता प्राप्त विकास योजना, लगानी बोर्डबाट विदेशी लगानी स्वीकृत भएको योजना, राष्ट्रिय गौरवका आयोजनामा प्रयोग हुने कच्चा पदार्थ उपयोग गर्न र संघीय वन ऐनमा तोकिएको खनिज पदार्थ बाहेक वनक्षेत्रबाट अन्य खनिजजन्य वन पैदावार उत्खनन् गर्न पाइने छैन ।**

परिच्छेद–१३

वन विकास कोष सम्बन्धी व्यवस्था

५५. वन विकास कोषको स्थापनाः **(१) प्रदेश सरकारले यस ऐनको उद्देश्य कार्यान्वयन गर्न, वनको संरक्षण र संवर्द्धन गर्न एवं अन्य प्रवर्द्धनात्मक कार्यका लागि एक प्रदेश वन विकास कोषको स्थापना गर्न सक्नेछ ।**

 **(२) उपदफा (१) बमोजिमको कोषमा देहायको रकम रहनेछः**

**(क) नेपाल सरकार, प्रदेश सरकार र स्थानीय तहबाट प्राप्त रकम,**

**(ख) कुनै व्यक्ति वा संस्थाबाट प्राप्त रकम,**

**(ग) विदेशी सरकार, अन्तर्राष्ट्रिय संघ, संस्था वा व्यक्तिबाट सहयोग वा ऋण स्वरुप प्राप्त रकम,**

**(घ) वन क्षेत्रको वन पैदावार बिक्रीबाट प्राप्त रकम, वातावरण सेवाबाट प्राप्त रकम र वन क्षेत्र अन्य प्रयोजनका लागि दिए वापत प्राप्त रकम**

 **(३) उपदफा (२) को खण्ड (ग) बमोजिम कुनै रकम प्राप्त गर्दा नेपाल सरकारको पूर्व स्वीकृति लिनु पर्नेछ ।**

 **(४) प्रदेश वन विकास कोषको रकम कुनै ''क'' वर्गको वाणिज्य बैङ्कमा खाता खोली जम्मा गरिनेछ।**

 **(५) उपदफा (१) बमोजिमको कोषको लेखापरीक्षण महालेखापरीक्षकबाट हुनेछ ।**

 **(६) उपदफा (१) बमोजिमको कोषको सञ्चालन सम्वन्धी अन्य व्यवस्था तोकिए बमोजिम हुनेछ ।**

परिच्छेद–१४

वन्यजन्तु चराचुरुङी संरक्षण सम्बन्धी व्यवस्था

५६. जैविक मार्ग तोक्न सक्नेः **(१) प्रदेश सरकारले आवश्यक ठानेमा प्रादेशिक वनको कुनै क्षेत्रलाई प्रदेश सरकारले सार्वजनिक सूचना प्रकाशित गरी जैविक मार्ग घोषणा गर्नसक्नेछ ।**

**(२) जैविक मार्गको संरक्षण र व्यवस्थापन सम्बन्धी अन्य व्यवस्था तोकिए बमोजिम हुनेछ ।**

५७. कृषिका निमित्त हानिकारक वन्यजन्तु घोषणा गर्न सकिनेः **(१) प्रदेश सरकारले नेपाल सरकारको सहमतिमा कुनै खास क्षेत्रमा खास समयका लागि प्रचलित प्रादेशिक निकुञ्ज तथा वन्यजन्तु संरक्षण सम्बन्धी ऐन बमोजिमका संरक्षित वन्यजन्तु बाहेकका अन्य वन्यजन्तु , चराचुरुङी तथा पंक्षीलाई प्रदेश सरकारले सार्वजनिक सुचना प्रकाशित गरी कृषिको निमित्त हानिकारक वन्यजन्तु घोषणा गर्नसक्नेछ र त्यसरी हानिकारक घोषणा गरिएका वन्यजन्तु तथा पंक्षीहरुलाई सोही सूचनामा तोकिएको शर्त र बन्देजको अधिनमा रही खेत, खला, बारीमा विना अनुमति लखेट्न, धपाउन, पक्रन सकिनेछ ।**

**(२) उपदफा (१) बमोजिमको कार्य गर्दा पक्रिएको कुनै वन्यजन्तु तत्काल नजिकको डिभिजन वन कार्यालयमा बुझाउनु पर्नेछ ।**

५८. चिडियाखाना वा प्राणी उद्यान स्थापना गर्न सकिनेः **(१) कुनै संस्था, निकाय वा स्थानीय तह, समुदायले संरक्षण शिक्षा, मनोरञ्जन, प्रजनन्, वंशाणु श्रोत संरक्षण तथा अध्ययन, अनुसन्धान तथा उद्धार गरिएका वन्यजन्तुहरुको संरक्षण र व्यवस्थापन गर्ने प्रयोजनका लागि चिडियाखाना वा प्राणी उद्यान सञ्चालन गर्न छुट्टै नियमावली स्वीकृत गर्न सक्नेछ र त्यस्तो नियमावलीको अधिनमा रही कसैले चिडियाखाना वा प्राणी उद्यान सञ्चालन गर्नसक्नेछ ।**

**(२) उपदफा (१) बमोजिम चिडियाखाना वा प्राणी उद्यान सञ्चालन गर्न चाहनेले तोकिएको न्युनतम मापदण्ड पूरा गर्नुपर्नेछ ।**

**(३) उपदफा (१) बमोजिमको अनुमति नलिई वा उपदफा (२) बमोजिमको न्युनतम मापदण्ड पूरा नगरी चिडियाखाना वा प्राणी उद्यान सञ्चालन गरेको पाइएमा प्रचलित कानून बमोजिम दण्ड सजाय हुनेछ ।**

**(४) उपदफा (१) बमोजिम चिडियाखाना वा प्राणी उद्यान सञ्चालन सम्बन्धी अन्य व्यवस्था तोकिए बमोजिम हुनेछ ।**

५९. वन्यजन्तुबाट हुने क्षति वापत राहत दिइनेः **प्रदेशभित्रको प्रादेशिक वन क्षेत्रमा तोकिएका वन्यजन्तुको कारणले कसैको धनजनको क्षति भएमा त्यस्तो क्षति वापत पीडितलाई तोकिए बमोजिम राहत उपलब्ध गराइनेछ ।**

६०. वन्यजन्तु अस्पताल तथा वन्यजन्तु उद्धार केन्द्र स्थापना गर्न सकिनेः **(१) कुनै व्यक्ति वा निकायले समस्याग्रस्त, असहाय, नरभक्षी, घाइते, टुहुरा र उद्धार गरिएका वन्यजन्तुको संरक्षण र व्यवस्थापनका लागि मन्त्रालयबाट अनुमति लिई वन्यजन्तु अस्पताल वा वन्यजन्तु उद्धार केन्द्र स्थापना गर्न सक्नेछ ।**

**(२) उपदफा (१) बमोजिम कार्य गर्ने नाममा कुनै पनि व्यक्ति वा निकायले अन्य वन्यजन्तुको अवैध व्यापार गर्न पाइने छैन । यसरी सो कार्य गरे गराएमा प्रचलित कानून बमोजिम कारबाही हुनेछ ।**

**(३) वन्यजन्तु अस्पताल तथा वन्यजन्तु उद्धार केन्द्र स्थापना तथा सञ्चालन सम्बन्धी अन्य व्यवस्था तोकिए बमोजिम हुनेछ ।**

परिच्छेद–१५

जलाधार व्यवस्थापन सम्वन्धी व्यवस्था

६१. जलाधारको वर्गीकरण गर्नेः **(१) जलाधारको अवस्थिति, उचाई, भिरालोपन, भू–क्षयको संवेदनशीलता, वन जङ्गलले ढाकेको क्षेत्र, पानीको मात्रा तथा गुणस्तर, वन विनासको दर, जनसंख्या वृद्धिदर र जलाधार क्षेत्रमा रहेको श्रोतमाथिको मानवीय चाप र प्राकृतिक प्रकोपको जोखिम समेतको आधारमा जलाधार क्षेत्रलाई तोकिए बमोजिम निर्देशनालयले वर्गीकरण गर्न सक्नेछ ।**

**(२) निर्देशनालयले उपदफा (१) बमोजिम वर्गीकृत जलाधार क्षेत्रको नदी प्रणालीमा आधारित तोकिए बमोजिमको व्यवस्थापन योजना तयार गरी कार्यान्वयन गर्नु गराउनु पर्नेछ ।**

६२. संरक्षित जलाधार क्षेत्र घोषित गर्न सक्नेः **(१) प्रादेशिक वन सहितको कुनै क्षेत्र जलाधार संरक्षणका लागि आवश्यक देखेमा प्रदेश सरकारले स्थानीय सरकार र स्थानीय समुदायसँगको समन्वय तथा सहकार्यमा सार्वजनिक सूचना प्रकाशित गरी चार किल्ला खुलाई संरक्षित जलाधार क्षेत्र घोषित गर्नसक्नेछ ।**

**(२) उपदफा (१) बमोजिम घोषित संरक्षित जलाधार क्षेत्रको सिमाना आवश्यकता अनुसार प्रदेश सरकारले सूचना प्रकाशित गरी हेरफेर गर्नसक्नेछ ।**

**(३) संरक्षित जलाधार क्षेत्रको संरक्षण तथा व्यवस्थापन तोकिए बमोजिम हुनेछ ।**

**(४) निर्देशनालयले उपदफा (१) बमोजिम घोषित संरक्षित जलाधार क्षेत्रको कार्ययोजना तयार गरी गराई मन्त्रालयबाट स्वीकृति गराई लागू गर्नु गराउनु पर्नेछ ।**

**(५) कसैले पनि संरक्षित जलाधार क्षेत्रमा उपदफा (३) बमोजिम संरक्षण र व्यवस्थापनका लागि गरिएको कुनै कार्य नास्न, मास्न, बिगार्न वा हेरफेर गर्न गराउन हुँदैन ।**

परिच्छेद–१६

बिशेष व्यवस्था

६३. सिमसार र तालतलैयाः **(१) यस ऐन बमोजिम वन क्षेत्रभित्र पर्ने सिमसार क्षेत्र र तालतलैयामा पानीको मात्रा तथा गुणस्तर, वन विनासको दर, सिमसार र तालतलैया क्षेत्रमा रहेको श्रोतमाथिको मानवीय चाप र प्राकृतिक रुपमा उक्त क्षेत्रको संरक्षण र सम्बर्धनको आवश्यकतालाई मध्यनजर गरी ती क्षेत्रलाई तोकिए बमोजिम निर्देशनालयले वर्गीकरण गर्न सक्नेछ ।**

**(२) निर्देशनालयले उपदफा (१) बमोजिम वर्गीकृत सिमसार र तालतलैया क्षेत्रको वन पैदावार, पानी र अन्य प्राकृतिक रुपमा संरक्षण गर्न आवश्यक चिज, बस्तु र पदार्थमा आधारित तोकिए बमोजिमको व्यवस्थापन योजना तयार गरी कार्यान्वयन गर्नु गराउनु पर्नेछ ।**

६४. संरक्षित सिमसार र तालतलैया क्षेत्र घोषित गर्न सक्नेः **(१) प्रादेशिक वन सहितको कुनै क्षेत्र सिमसार र तालतलैया संरक्षणका लागि आवश्यक देखेमा प्रदेश सरकारले स्थानीय सरकार र स्थानीय समुदायसँगको समन्वय तथा सहकार्यमा सार्वजनिक सूचना प्रकाशित गरी चार किल्ला खुलाई संरक्षित सिमसार र तालतलैया क्षेत्र घोषित गर्न सक्नेछ ।**

**(२) उपदफा (१) बमोजिम घोषित संरक्षित सिमसार र तालतलैया क्षेत्रको सिमाना आवश्यकता अनुसार प्रदेश सरकारले सूचना प्रकाशित गरी हेरफेर गर्न सक्नेछ ।**

**(३) संरक्षित सिमसार र तालतलैया क्षेत्रको संरक्षण तथा व्यवस्थापन तोकिए बमोजिम हुनेछ ।**

 **(४) निर्देशनालयले उपदफा (१) बमोजिम घोषित संरक्षित सिमसार र तालतलैया क्षेत्रको कार्ययोजना तयार गरी गराई मन्त्रालयबाट स्वीकृति गराई लागू गर्नु गराउनु पर्नेछ ।**

**(५) उपदफा (३) बमोजिम कसैले पनि संरक्षित सिमसार र तालतलैया क्षेत्रमा संरक्षण र व्यवस्थापनका लागि गरिएको कुनै कार्य नास्न, मास्न, बिगार्न वा हेरफेर गर्न गराउन हुँदैन ।**

परिच्छेद–१७

कसूर र सजाय तथा कसूरको जाँचबुझ र कार्यविधि सम्वन्धी व्यवस्था

६५. कसूरः **(१) कसैले यो ऐन वा यस ऐन अन्तर्गत बनेका नियममा अन्यथा व्यवस्था भएकोमा बाहेक देहायका कारबाही गरे वा गराएमा वा सोको उद्योग गरेमा यस ऐन बमोजिको कसूर गरेको मानिनेछः-**

**(क) तोकिएको प्रकृया पूरा नगरी, अनुमती नलिई जडिबुटी अनुसन्धान केन्द्र स्थापना गराएमा,**

**(ख) पर्यापर्यटनको कार्यक्रम संचालन गर्दा, मन्त्रालयको स्वीकृति लिई वन क्षेत्रमा अध्ययन अनुसन्नधान गर्दा प्राकृतिक स्वरुप, रुख विरुवा र वन्यजन्तुलाई प्रतिकूल प्रभाव पारेमा तथा साझेदारीमा जडिवुटी खेती गर्दा, पर्यापर्यटनका कार्यक्रम संचालन गर्दा सम्झौतामा उल्लेख गरे बमोजिमको रुख रोपन र हुर्काउने कार्य नगरेमा,**

**(ग) मन्त्रालयको स्वीकृति वेगर प्रादेशिक वनभित्र बुढा रुखहरु हटाएमा,**

**(घ) सामूदायिक वनभित्र पूर्वाधार निर्माणको लागि पूर्व स्वीकृति नलिएमा,**

**(ङ) कुनै धार्मिक निकाय, समुह वा समुदायलाई सुम्पिएको धार्मिक वन पुनः अर्को धार्मिक निकाय, समूह वा समुदायलाई सुम्पिएमा,**

**(च) उपभोक्ता समूहले तोकिएको अवधिमा वार्षिक प्रतिवेदन सम्वन्धित निकायलाई नबुझाएमा,**

**(छ) चिडियाखाना वा प्राणी उद्यान संचालन गर्दा मन्त्रालयको अनुमती नलिएमा,**

**(ज) कसैले वन्यजन्तु तथा पंक्षीलाई लखेट्ने, धपाउने, पक्रने, मार्ने गरेमा,**

**(झ) दफा ६० बमोजिम स्थापित उद्वार केन्द्रको वन्यजन्तु तथा पंक्षीको कसैले अवैध ब्यापार गरेमा,**

**(ञ) संरक्षित जलाधार क्षेत्रमा संरक्षण र व्यवस्थापनका लागि गरिएको कुनै कार्य नासे, मासे, विगारे वा हेरफेर गरेमा,**

**(ट) राष्ट्रिय तथा प्रादेशिक वन फाँड्ने वा वनक्षेत्रको जग्गा जोत्ने, खन्ने, खनिज कार्य उत्खनन् गर्ने, आवाद गर्ने, सडक तथा अन्य पूर्वाधार निर्माण गर्ने, घर वा छाप्रो बनाउने, व्यवसाय संचालन गर्ने वा अतिक्रमण गर्ने काम गरे वा गराएमा,**

**(ठ) राष्ट्रिय वा प्रादेशिक वनमा आगो लगाउने वा आगलागि हुन जाने कुनै कार्य गरेमा,**

**(ड) निषेध गरिएको वन क्षेत्रभित्र चौपाया प्रवेश गराएमा वा चराएमा**

**(ढ) दफा ९ बमोजिम निषेध गरिएको क्षेत्रमा प्रवेश गरेमा,**

**(ण) राष्ट्रिय तथा प्रादेशिक वनक्षेत्रबाट वन पैदावार हटाउने, ओसारपसार वा विक्री वितरण गर्ने वा घाटगद्दिमा राखेको वन पैदावार हटाउने वा चोरी गर्ने काम गरेमा,**

**(त) राष्ट्रिय तथा प्रादेशिक वन क्षेत्रको रुख वा बिरुवा काट्ने, हाँगा विगा छिमल्ने, खोटो वा बोक्रा झिक्ने वा कुनै पनि प्रकारले नोक्सानी गरेमा,**

**(थ) इजाजत प्राप्त राष्ट्रिय तथा प्रादेशिक वनबाट रुख काट्दा, ढाल्दा, घिसार्दा वा वनक्षेत्र बाहिर लैजाँदा लापरबाहीसँग अन्य कुनै वन पैदावार नोक्सान गरेमा,**

**(द) वनक्षेत्रबाट बग्ने नदीबाट ढुङ्गा, गिट्टी, बालुवा वा माटो झिक्ने, गोल वा चून पोल्ने वा यी वस्तुहरुबाट अरु तयारी माल बनाउने वा संकलन गर्ने र खनिज पदार्थ निकाल्ने वा संकलन गर्ने काम गरेमा,**

**(ध) वन पैदावार लिन पाएको पूर्जीको शर्त उल्लङ्घन गरी वन पैदावार नोक्सानी गरेमा,**

**(न) विदेश निकासी गर्न प्रतिबन्ध लागेको वन पैदावार विदेश निकासी गरेमा,**

**(प) वन सिमाना चिन्ह उखेल्ने, सार्ने, फेर्ने, मेट्ने वा बिगार्ने काम गरेमा,**

**(फ) टाँचा वा निसाना कीर्ते गर्ने वा काठ वा खडा रुखमा लगाइएका सरकारी टाँचा, निसाना फेर्ने, बिगार्ने वा मेट्ने गरेमा,**

**(ब) नर्सरीमा रहेका वा वृक्षारोपण गरिएका विरुवा काट्ने, भाँच्ने, उखेल्ने वा अरु कुनै प्रकारले नोक्सान गरेमा,**

**(भ) नर्सरी वा वृक्षारोपण गरिएका क्षेत्रका खम्बा, तारका वार वा त्यस्ता अरु सम्पत्ति बिगारे वा चोरी गरेमा,**

**(म) शिकार खेल्ने, वन्यजन्तुको आखेटोपहार राख्ने, ओसारपसार गर्ने वा बिक्री वितरण गर्ने काम गरेमा,**

**(य) वन पैदावारमा आधारित उद्योगले प्रचलित कानून विपरित वन पैदावार राखेमा,**

**(र) उपभोक्ता समूहका पदाधिकारी वा सदस्यले समूहको हितको नाममा कोषको रकम हिनामिना गर्ने र त्यस्तो समूहको विधान तथा कार्ययोजना विपरीत कुनै कार्य गरेमा,**

**(ल) मन्त्रालयको अनुमती वेगर वन क्षेत्रलाई अध्ययन अनुसन्धानको लागि प्रयोग गरेमा,**

**(व) यो ऐन र यस ऐन अन्तर्गत बनेका नियमको विपरित अन्य कुनै कार्य गरेमा,**

**(श) संघीय वन ऐको दफा ५१, ५२, ५३, ५४ र ५५ बमोजिमका कसूरहरु ।**

६६. सजायः **(१) दफा ६५ को खण्ड (क) अन्तर्गतको कसूर गर्ने वा गराउने व्यक्ति, समूह वा संस्थालाई छ महिनासम्म कैद वा छ हजार रुपैयासम्म जरिवाना वा दुवै सजाय गरी स्थापित संरचना रद्द गरिनेछ ।**

 **(२) दफा ६५ को खण्ड (ख), (ग), (घ) र (छ) अन्तर्गतको कसूर गर्ने वा गराउनेलाई क्षति भएको विगो असूल गरी एक महिनासम्म कैद वा एक हजार रुपैयासम्म जरिवाना वा दुवै सजाय हुनेछ ।**

 **(३) दफा ६५ को खण्ड (ङ) र (च) अन्तर्गतको कसूर गर्ने वा गराउनेलाई छ महिनासम्म कैद वा छ हजार रुपैयासम्म जरिवाना वा दुवै सजाय हुनेछ ।**

 **(४) दफा ६५ को खण्ड (ज) र (झ) अन्तर्गतको कसूर गर्नेलाई वन्यजन्तु संरक्षण सम्वन्धी प्रचलित कानून बमोजिम सजाय हुनेछ ।**

 **(५) दफा ६५ को खण्ड (ञ) अन्तर्गतको कसूर गर्नेलाई जलाधार सम्वन्धी प्रचलित कानून बमोजिम सजाय हुनेछ ।**

 **(६) दफा ६५ को खण्ड (ट) अन्तर्गतको कसूर गर्नेलाई पाँच वर्षसम्म कैद वा एक लाख रुपैयाँसम्म जरिवाना वा दुवै सजाय गरी त्यस्तो जग्गा राष्ट्रिय वनमा समावेश गरी सो जग्गामा वनाएको घर वा छाप्रो र प्रयोग भएका मेसिनरी औजार, साधन समेत जफत हुनेछ । त्यस्तो कसूरगर्दा वन पैदावार हटाएको वा नोक्सानी गरेको भए निजलाई सो बापत हुने सजाय समेत हुनेछ।**

 **(७) दफा ६५ को खण्ड (ठ) अन्तर्गतको कसूर गर्नेलाई क्षति भएको विगो असूल गरी तीन वर्षसम्म कैद वा सठी हजार रुपैयाँसम्म जरिबाना वा दुवै सजाय हुनेछ ।**

 **(८) दफा ६५ को खण्ड (ड) अन्तर्गतको कसूर गर्नेलाई प्रत्येक चौपायाको लागि देहायको दरले जरिबाना हुनेछः**

 **(क) भेडा, बाख्रा जातको भए पचास रुपैयाँदेखि पाँच सय रुपैयाँसम्म,**

 **(ख) हात्ती भए एक हजार रुपैयाँदेखि पाँच हजार रुपैयाँसम्म,**

 **(ग) अन्य चौपाया भए एक सय रुपैयाँदेखि एक हजार रुपैयाँसम्म ।**

 **(९) दफा ६५ को खण्ड (ढ) अन्तर्गतको कसूर गर्नेलाई एक महिनासम्म कैद वा एक हजार रुपैयाँसम्म जरिबाना वा दुवै सजाय हुनेछ ।**

 **(१०) दफा ६५ को खण्ड (ण), (त), (थ), (द) वा (ध) अन्तर्गतको कसूर गर्नेलाई कसूरसँग सम्वन्धित वन पैदावार जफत गरी देहाय बमोजिमको सजाय हुनेछः**

**(क) एक हजार रुपैयाँसम्मको विगो भए एक हजार रुपैयाँसम्म जरिवाना,**

**(ख) एकहजार रुपैयाँदेखि माथि पाँच हजार रुपैयाँसम्मको विगो भए एक महिनासम्म कैद वा बिगो बमोजिम जरिवाना वा दुवै,**

**(ग) पाँच हजार रुपैयाँदेखि पचास हजार रुपैयाँसम्मको विगो भए तीन महिनासम्म कैद वा बिगो बमोजिम जरिबाना वा दुवै,**

**(घ) पचास हजार रुपैयाँदेखि एक लाख रुपैयाँसम्मको बिगो भए छ महिनासम्म कैद वा बिगो बमोजिम जरिवाना वा दुवै,**

**(ङ) एक लाख रुपैयाँदेखि पाँच लाख रुपैयाँसम्मको बिगो भए एक बर्षसम्म कैद वा बिगो बमोजिम जरिबाना वा दुवै,**

**(च) पाँच लाख रुपैयाँभन्दा बढी जतिसुकै बिगो भए पनि दुई बर्षयसम्म कैद वा बिगोको दोब्बर जरिबाना वा दुवै ।**

 **(११) दफा ६५ को खण्ड (न) अन्तर्गतको कसूर गर्नेलाई कसूरसँग सम्वन्धित वन पैदावार जफत गरी तीन बर्षसम्म कैद वा बिगोको दोब्बर जरिबाना वा दुवै सजाय हुनेछ ।**

 **(१२) दफा ६५ को खण्ड (प) वा (फ) अन्तर्गतको कसूर गर्नेलाई एक वर्षसम्म कैद वा बीस हजार रुपैयाँसम्म जरिबाना वा दुवै सजाय हुनेछ ।**

 **(१३) दफा ६५ को खण्ड (ब) अन्तर्गतको कसूर गर्नेलाई प्रति बिरुवाको पाँच सय रुपैयाँसम्म जरिबाना हुनेछ र सोही कसूर पुनः गर्नेलाई कसूरको मात्रा अनुसार प्रत्येक पटक एक बर्षसम्म कैद वा बीस हजार रुपैयाँसम्म जरिबाना वा दुवै सजाय हुनेछ ।**

 **(१४) दफा ६५ को खण्ड (भ) अन्तर्गतको कसूर गर्नेलाई बिगो असुल गरी छ महिनासम्म कद वा दस हजार रुपैयाँसम्म जरिवाना वा दुवै सजाय हुनेछ ।**

 **(१५) दफा ६५ को खण्ड (म) अन्तर्गतको कसूर गर्नेलाई वन्यजन्तु संरक्षण सम्वन्धी प्रचलित कानून बमोजिम सजाय हुनेछ ।**

 **(१५) दफा ६५ को खण्ड (य) अन्तर्गतको कसूर गर्नेलाई त्यस्तो कसूरमा हुने सजायमा थप दुई लाख रुपैयाँसम्म जरिबाना हुनेछ ।**

 **(१६) दफा ६५ को खण्ड (र) अन्तर्गतको कसूर गर्नेलाई बिगो भए बिगो असुल गरी एक वर्षसम्म कैद वा बीस हजार रुपैयाँसम्म जरिबाना वा दुवै सजाय हुनेछ ।**

 **(१७) दफा ६५ को खण्ड (य) अन्तर्गतको कसूर गर्नेलाई एक वर्षसम्म कैद वा बीस हजार रुपैयाँसम्म जरिबाना हुनेछ ।**

 **(१८) दफा ६५ को खण्ड (व) अन्तर्गतको कसूर गर्नेलाई बिगो भए बिगो असुल गरी छ महिनासम्म केद वा दस हजार रुपैयाँसम्म जरिबाना वा दुवै सजाय हुनेछ ।**

**(१९) दफा ६५ को खण्ड (श) अन्तर्गतको कसूरमा संघीय ऐनमा भएको ब्यवस्था बमोजिम सजाय हुनेछ ।**

 **(२०) कसूरको जाँचबुझ र कार्यविधि सम्वन्धमा संघीय वन ऐनको परिच्छेद १६ लागू हुनेछ ।**

परिच्छेद–१८

विविध

६७. वन पैदावारमा आधारित उद्योगले जानकारी गराउनु पर्नेः **(१) कच्चा पदार्थको रुपमा वन पैदावार प्रयोग गर्ने उद्योगले उद्योग संचालन गर्नुपूर्व सम्वन्धित डिभिजन वन कार्यालयमा व्यवसायिक सम्भाव्यता तथा उत्पादन गर्ने वस्तु र सेवाको बारेमा जानकारी गराउनु पर्नेछ ।**

 **(२) उपदफा (१) बमोजिमको व्यवस्था प्रचलित कानून बमोजिम लघु उद्यमको रुपमा रहेका उद्यमको हकमा लागू हुने छैन ।**

६८. वन बीउ उद्यान सम्वन्धी व्यवस्थाः **प्रदेश सरकारले प्रादेशिक वनको कुनै भागलाई वन बीउ उद्यान घोषणा गर्न सक्नेछ र नेपाल सरकारले घोषणा गरेको वन बीउ उद्यानमा सहकार्य गरी व्यवस्थापन र संचालन गर्न सक्नेछ ।**

६९.कृषि वन प्रणाली अवलम्बन गर्न सकिनेः **वन क्षेत्रको जग्गामा भू उपयोगमा परिवर्तन नहुने गरी तोकिए बमोजिम कृषि वन प्रणाली अवलम्बन गर्न सकिने छ ।**

७०. प्राविधिक सहयोग दिनेः **कुनै उपभोक्ता समूह, पट्टावाला, धार्मिक निकाय, समूह वा समुदाय वा निजी वनको धनीले वनको विकास र संरक्षणका लागि कुनै प्राविधिक सहयोग माग गरेमा सम्बन्धित डिभिजनल वन अधिकृतले त्यस्तो प्राविधिक सहयोग उपलब्ध गराउनु पर्नेछ ।**

७१. प्रतिबन्ध लगाउन सक्नेः **प्रदेश सरकारले प्रदेश राजपत्रमा सूचना प्रकाशन गरी जैविक विविधता र वातावरण संरक्षणका लागि तोकिएका वनपैदावारको सङ्कलन, कटान, उपभोग, ओसारपसार, बिक्री वितरणमा प्रतिबन्ध लगाउन सक्नेछ ।**

७२. राहत सम्बन्धी व्यवस्थाः **वन संरक्षण, व्यवस्थापन तथा विकास सम्बन्धी कुनै कामको सिलसिलामा कुनै उपभोक्ता, श्रमिक वा कर्मचारीको मृत्यू वा घाईते भएमा तोकिए बमोजिम राहत उपलब्ध ग राइनेछ ।**

७३. वन वीउ उद्यान सम्वन्धी व्यवस्थाः **प्रदेश सरकारले प्रादेशिक वनको कुनै भागलाई नेपाल सरकारको अनुमतीमा वन विउ उद्यान घोषणा गर्न सक्नेछ ।**

७४. वातावरणीय सेवाको व्यवस्थापनः **(१) वन क्षेत्रबाट प्राप्त हुने वातावरणीय सेवाको व्यवस्थापन, उपयोग, तथा लाभांश वितरण सम्वन्धी ब्यवस्था संघीय ऐन बमोजिम हुनेछ ।**

**(२) उपदफा (१) मा जुनसुकै कुरा लेखिएको भए तापनि डिभिजन वन कार्यालयले आफ्नो बार्षिक कार्यक्रममा व्यवस्था गरी वातावरणीय सेवा बोलपत्र (इन्भाइरोमेन्टल सर्भिसेज टेण्डर) आह्वान गरी तोकिएका शर्त पूरा गरी वातावरणीय सेवाको व्यवस्थापन गर्न चाहने निजी वनको धनीलाई अनुदान वा अन्य प्रकारको भुक्तानीको व्यवस्था मिलाउन सक्नेछ ।**

७५. सशस्त्र वन रक्षक सम्बन्धी व्यवस्थाः **नेपाल सरकारले प्रादेशिक वनको सुरक्षाका लागि व्यवस्था गरेको सशस्त्र वन रक्षकको परिचालन संघीय कानूनमा तोकिए बमोजिम हुनेछ ।**

७६. सुराकीलाई पुरस्कार दिनेः **यस ऐन बमोजिम कसूर हुन लागेको सुराक दिने वा अपराधी पक्राउ गर्न सहयोग गर्ने संस्था वा व्यक्तिलाई कसूरदारलाई हुने जरिवानाको दश प्रतिशत पुरस्कार स्वरुप दिइनेछ ।**

७७. भ्रष्टाचारमा कारबाही हुनेः **यस ऐन अन्तर्गत गठित उपभोक्ता समूहको पदाधिकारी वा सदस्यले कोषको रकम दुरुपयोग वा हिनामिना गरेमा प्रचलित कानून बमोजिम कारबाही हुनेछ ।**

७८. असल नियतले काम गरेकोमा बचाउः **यस ऐनले दिएको अधिकारको प्रयोग असल नियतले गरेकोमा कुनै पनि सरकारी कर्मचारी व्यक्तिगत तवरले उत्तरदायी हुनेछैन । तर असल नियतले कार्य गरेको हो भन्ने प्रमाण पुर्‍याउने भार त्यस्तो कर्मचारीमा हुनेछ ।**

७९. अनुगमन तथा मूल्याङ्कनः **(१) यस ऐन वमोजिम हुने वनको संरक्षण, विकास र उपयोग सम्बन्धमा मन्त्रालयले समय समयमा अनुगमन तथा मूल्याङ्कन गरी सोको प्रतिवेदन संघीय सरकारलाई समेत उपलब्ध गराउनु पर्नेछ ।**

 **(२) डिभिजनल वन अधिकृतले जिल्ला भित्र विभिन्न वन व्यवस्थापन पद्दति अपनाई व्यवस्थापन भएका वनको अनुगमन तथा मूल्याङ्कन गरी सोको प्रतिवेदन प्रदेश तथा संघीय मन्त्रालय समक्ष पेश गर्नु पर्नेछ ।**

 **(३) अनुगमन तथा मूल्याङ्कन सम्वन्धी अन्य ब्यवस्था तोकिए बमोजिम हुनेछ ।**

८०. अधिकार प्रत्यायोजनः **कुनै निकाय वा अधिकारीले यस ऐन बमोजिम आफूलाई प्राप्त अधिकार आफू मातहतको कुनै निकाय वा अधिकारीले प्रयोग गर्न पाउने गरी प्रत्यायोजन गर्न सक्नेछ ।**

८१. नियम बनाउने अधिकारः **यस ऐनका विभिन्न परिच्छेदमा उल्लेखित उद्देश्य पूर्ति गर्नका लागि प्रदेश सरकारले आवश्यक नियमहरु बनाउन सक्नेछ ।**

८२. कार्यविधि, निर्देशिका तथा मापदण्ड बनाउन सक्नेः **यस ऐन तथा यस ऐन अन्तर्गत बनेको नियमावलीको कार्यान्वयन गर्न मन्त्रालयले आवश्यक कार्यविधि, निर्देशिका तथा मापदण्ड बनाई लागू गर्न सक्नेछ ।**

८३. यस ऐन बमोजिम हुने: **यो ऐन वा यस ऐन अन्तर्गत बनेका नियममा उल्लेखित विषयमा यसै ऐन बमोजिम र अन्य विषयमा प्रचलित संघीय तथा प्रादेशिक कानून बमोजिम हुनेछ ।**

८४. बचाउः **(१) यो ऐन प्रारम्भ हुनुभन्दा अघि वन ऐन २०४९, उक्त ऐन बमोजिम बनाइएको नियम वा निकालिएको आदेश अन्तर्गत प्रदेश सरकार वा मन्त्रालय र अन्तर्गतका कार्यालयद्वारा गरिएको काम यसै ऐन अन्तर्गत भए गरेको मानिनेछ ।**

 **(२) प्रचलित संघीय कानून बमोजिम भएका र प्रदेश अन्तर्गत कार्य सम्पादन गर्ने गरी हस्तान्तरण भई आएका कार्यको हकमा यसै ऐन बमोजिम भए गरेको मानिनेछ ।**